Президент: Бепарволик пандемияга қарши барча ишларимиз натижасини йўққа чиқариши мумкин - Халқ сўзи\n18:50 26 Май 2020 Сиёсат\n– Кейинги кунларда коронавирус билан касалланганлар сони республикамизда ҳам кўпайганлиги қайд этилмоқда.\nАйтиш керакки, аксарият ҳудуд ва корхона раҳбарлари, фуқароларимиз карантин чораларининг юмшатилганини “касаллик тугади” деб, нотўғри қабул қилмоқдалар.\nБугунгача чет элдан олиб келинган фуқароларимиз сони 47 мингтани ташкил этмоқда. Афсуски, уларнинг, айниқса кейинги икки ҳафта давомида кириб келганларнинг аксариятида коронавирус аниқланган.\nБеморларнинг қарийб 50 фоизини ҳам хориждан келган фуқаролар ташкил этади.\nКейинги 10 кунда 3,5 минг одам ҳаво йўллари, 7 мингга яқин ватандошимиз чегара постлари орқали юртимизга кириб келиши кутиляпти. Бунга қўшимча яна 100 минг нафардан ортиғи Ўзбекистонга қайтиш истагини билдириб, навбат кутмоқда.\nФуқароларимиз қайтиб келаётган давлатлар ҳамда қўшни мамлакатлардаги вазиятнинг оғирлигини ҳисобга олиб, хотиржамликка берилиш мумкин эмас.\nРеспублика комиссияси вилоят ҳокимлари билан бирга бир кун муддатда эпидемиологик вазият ёмонлашган ҳудудларнинг тоифасини қайта кўриб чиқсин ҳамда карантин чораларини кучайтириш бўйича таклиф киритсин.\nСоғлиқни сақлаш вазирлиги “қизил” ва “сариқ” ҳудудларда кунлик тест олиш сонини ошириши лозим. Бунда тиббиёт муассасалари, бозорлар, банклар ва аҳоли кўп жойларда назорат тестлар олишни кўпайтирсин.\nШу ўринда бир муҳим масалага эътиборни қаратмоқчиман. Пандемиянинг иқтисодиётга таъсирини юмшатишга қаратилган 16 та ҳужжат қабул қилдик. Лекин жойларда ушбу қарорлар ижросини ташкил этиш оқсамоқда, яратилаётган шароит ва имтиёзларни фуқаролар ва тадбиркорларга манзилли етказа олмаяпмиз.\nОлий Мажлис палаталари жойларда халқ депутатлари кенгашлари билан бирга пандемияга оид Президент қарорлари ва топшириқлари ижроси юзасидан парламент ва кенгашларнинг таъсирчан назоратини йўлга қўйиш кутилган натижа бериши мумкин.\nШунингдек, туман, шаҳар, вилоят ҳокимлари, вазирлар ҳар ойда бир марта Президент қарорлари ижроси бўйича брифинг ўтказиб, оммавий ахборот воситалари, парламент вакиллари ва кенг жамоатчилик олдида ҳисобот бериб борсин.\nАлбатта, карантин чораларини юмшатиш оқибатида 19 мингдан зиёд (91 фоиз) саноат, 9 мингта (76 фоиз) қурилиш, 51 мингта (52 фоиз) хизмат кўрсатиш, 45 мингта (44 фоиз) савдо корхоналарининг фаолияти тикланди.\nБунинг натижасида май ойида солиқ ва божхона тушумлари ўтган ойнинг мос даврига нисбатан 230 миллиард сўмга, товар-хом ашё биржасида қурилиш материаллари савдоси ҳажми эса 20 фоизга кўпайди.\nТижорат банклари томонидан кредит ажратиш ҳажми ўтган ойнинг мос даврига нисбатан 13 фоизга ўсди.\nБу борадаги ишларимизни карантин талабларига қатъий амал қилган ҳолда, ҳам тармоқ, ҳам ҳудуд кесимида манзилли тарзда давом эттиришимиз лозим.\n«BCT Cluster» кластерининг хориждаги илк савдо мажмуаси иш бошлади


Ўзбекистон Республикаси Президенти 14.01.2020 16:19\nЭЛЕКТР ЭНЕРГЕТИКАСИ ТАРМОҒИНИ 2020 ЙИЛДА РИВОЖЛАНТИРИШ БЎЙИЧА ВАЗИФАЛАР МУҲОКАМА ҚИЛИНДИ\nЎзбекистон Республикаси Президенти Шавкат Мирзиёев 13 январь куни электр энергетикаси соҳасини янада ривожлантириш бўйича жорий йилга мўлжалланган асосий вазифалар муҳокамасига бағишланган йиғилиш ўтказди.\nЭлектр энергетикаси иқтисодий тараққиёт барқарорлиги ва аҳоли фаровонлигини таъминлайдиган муҳим омилдир. Бу тармоқни модернизация қилиш, энергия қувватларини кўпайтириш ва истеъмолчиларга узлуксиз етказиб бериш бўйича катта ишлар амалга оширилмоқда.\nДавлатимиз раҳбарининг 2019 йил 1 февралдаги қарорига мувофиқ, Ўзбекистон Республикаси Энергетика вазирлиги ташкил этилди. Ўша йилнинг 27 мартидаги Президент қарорига асосан, “Ўзбекэнерго” акциядорлик жамияти ислоҳ қилиниб, унинг негизида “Иссиқлик электр станциялари”, “Ўзбекистон миллий электр тармоқлари” ва “Ҳудудий электр тармоқлари” акциядорлик жамиятлари ташкил топди.\nЖорий йилда иссиқлик электр станцияларида 1177 мегаватт, гидро электр станцияларида 120 мегаватт қўшимча қувватлар ишга туширилиши режалаштирилган. Шунингдек, тўғридан-тўғри хорижий инвестициялар ҳисобига 3 минг 500 мегаваттли буғ-газ қурилмалари, 400 мегаваттли шамол ва шунча қувватга эга қуёш электр станцияларини қуриш бўйича лойиҳалар шакллантирилган.\nЙиғилишда тармоқ корхоналарида рентабелликни таъминлаш, энергия истеъмоли учун қарздорликни бартараф этиш масаласига ҳам алоҳида эътибор қаратилди. Электр энергиясини назорат қилиш ва ҳисобга олишнинг автоматлаштирилган тизими бу борада яхши самара бераётгани қайд этилиб, “Ҳудудий электр тармоқлари” акциядорлик жамиятига йил якунига қадар яна 4 миллион 500 минг дона замонавий ҳисоблагич ўрнатиш вазифаси қўйилди.\nДавлатимиз раҳбари электр энергияси ишлаб чиқариш, тақсимлаш ва етказиб беришда йўқотишларни камайтириш масаласига алоҳида аҳамият қаратиб, бу бўйича мутасаддиларга муҳим топшириқлар берди.\nСоҳадаги ислоҳотларнинг кейинги босқичида электр энергиясининг рақобатли улгуржи бозорини шакллантириш, генерация жараёнига давлат-хусусий шериклик тамойили асосида инвесторларни жалб қилиш ва бунда давлат улушини босқичма-босқич камайтириш муҳимлиги таъкидланди.\nҲисоб-китобларга кўра, 2030 йилга бориб юртимизда электр энергияси истеъмоли ҳозиргига нисбатан 2 баробар кўп бўлиши кутилмоқда. Шу боис Энергетика вазирлигига кейинги ўн йилда умумий қуввати 7 минг 900 мегаватт бўлган янги иссиқлик электр станцияларини ишга тушириш бўйича топшириқлар берилди.


Мулло Али Қорининг “Мирқот ул-масобиҳ” асарида келган хабарда Пайғамбаримиз соллаллоҳу алайҳи васаллам дедилар: “Барча дин аҳлига хайру-эҳсон қилингизлар” (Имом Ибн Абу Шайба ривоят қилган).\nҲазрати Расули акрам соллаллоҳу алайҳи васалламнинг юксак инсоний табиатли диний эркинлик тўғрисидаги кўрсатмаларига у зотдан кейинги ислом ҳукмдорлари ҳам қатъий амал қилишди. Умар ибн Хаттоб розияллоҳу анҳу Байтул-Мақдис (Қуддус)га фотиҳ сифатида кирганларида у ернинг масиҳий аҳолиси яҳудийлар билан шаҳарда бирга яшамасликларини шарт қилиб қўйишади. Шунда у киши бунга рози бўладилар. Ваҳоланки, Умар ибн Хаттоб Қуддусни фатҳ қилган, бу шартни қабул қилмасликлари мумкин эди. У киши “Қуддус ул-кубро” черковида турганларида аср намози вақти кириб қолди. Шунда бўлган таклифларга ҳам қарамай, у ерда намоз ўқишдан бош тортдилар. Сабаби, мусулмонлар буни далил қилиб олиб, черковни масиҳийлардан тортиб олиб масжид қилиб олмасликлари учун шундай қилган эдилар.\nИслом динига кўра, бошқа эътиқодда бўлган аҳли китобларнинг ибодатхоналари ҳам худди масжидлар каби ҳимояга олинади, уларни бесабаб бузиш ёки бирор зарар етказиш динимизга кўра тақиқланади. Ўтмишда Бағдод ва Дамашқ мадрасаларида аҳли китоблардан кўплаб мударрислар таҳсил беришган. Ҳатто айрим ислом ҳукмдорларининг хос табиблари ва котиблари насроний ёки яҳудийлардан бўлган.\nПайғамбаримиз соллаллоҳу алайҳи васаллам ўз ҳадисларида: “Ким аҳли зиммага бирор заҳмат етказса, қиёмат куни Мени ўзининг душмани сифатида кўради” (Имом Аҳмад ибн Ҳанбал, “Муснад”).\nИмом ал-Вокидий ва Ибн Асокир Абдуллох ибн Абу Худрад ал-Асламийдан ривоят киладилар: «Умар ибн Хаттоб розияллоҳу анҳу билан Жобияга келдик. У аҳли зиммадан бир чолнинг таом тиланиб юрганини куриб колиб, унинг кимлигини суради. «У аҳли зиммадан, ёши улғайиб, заифлашиб ғолган», дейилди. Умар унинг зиммасидаги жизяни бекор қилди. Кейин: «Ундан жизя олиб, заифлашган чоғида таом тилантириб қўйдингизми?!» деб, Байтул – молдан ўн дирҳам нафақа жорий қилди. Унинг оиласи бор эди».\nБуюк аллома, мотуридия ақидавий йўналиши асосчиси Абу Мансур ал‑Мотуридийнинг асарларида ҳам бағрикенглик ғоялари баён қилинган. Жумладан, Мотуридий Қуръони карим оятларининг тафсирига бағишланган, ислом оламида жуда кенг танилган “Таъвилот аҳли сунна” асарида “Ҳаж” сураси 40-оят тафсирида: “Черков ва синагогаларни вайрон этиш ман этилади. Шунинг учун ҳам, мусулмонлар юртида шу давргача улар бузилмай сақланиб қолган. Бу масалада аҳли илм орасида ихтилоф йўқдир”, – деб қатъий таъкидлайди.\nИслом қонунчилигининг энг нуфузли асосчиси, ватандошимиз Бурҳониддин Марғинонийнинг бутун мусулмон дунёсида ўрта асрлардан бошлаб шу давргача ислом қонунчилиги бўйича энг мўътабар манба ҳисобланувчи “Ҳидоя” асаридан айрим фикрларни келтирамиз: “Чунончи исломнинг бешта фарзидан бири бўлган “Закот”ни олишга ислом динига эътиқод қилувчилар ҳақли деб ҳукм чиқарилган бўлса, бошқа динга эътиқод қилувчилар ичида ҳам моддий ёрдамга муҳтож кишиларга хайр-эҳсон, садақанинг бошқа ҳамма турлари берилиши мумкин, деб ҳукм чиқарилади. Бунинг далили Расулуллоҳ соллаллоҳу алайҳи васалламнинг: “Барча динларнинг аҳлларига садақа бераверинглар”, – деган ҳадисларидир ”.\nМамлакатимиз том маънода диний бағрикенгликнинг тарихий меросхўри сифатида жаҳон ҳамжамиятида эътироф этилмоқда. Зеро, юртимизда доимо “диний бағрикенглик” ғояси илгари сурилган. Хусусан, диёримиздан етишиб чиққан Замахшарий, Марғиноний, Мотуридийдек буюк алломаларимизнинг асарларида “диний бағрикенглик” ғояси, шу заминда яшовчи турли эътиқодга мансуб халқларни юрт фаровонлиги йўлидаги интилишларини таъминловчи муҳим омил бўлиб келганлиги таъкидланади.\nИслом ақидалари халқимиз урф-одатларига монанд келгани учун мусулмончилик турмуш тарзимизга чуқур сингиб кетган. Бинобарин, ўзбекларда инсоний бағрикенглик билан динлараро бағрикенглик табиатан ва моҳиятан ўзаро уйғундир.\nДарҳақиқат, Ўзбекистон турли миллат ва диний эътиқодга мансуб одамлар юз йиллар мобайнида бир оила каби иноқ яшаб келаётган, дини, ирқи ва миллатидан қатъи назар, инсон шарафланадиган бағрикенг мамлакатдир. Айни шу заминда юз йиллар давомида дунё маданиятларининг катта миқёсдаги бир-бирини бойитиш жараёни рўй берган.\nXV аср бошларида Темур саройида бўлган Кастилия элчиси гувоҳлик беришича, Темур Самарқандда турли дин вакилларини йиғади, уларга илтифот кўрсатади. Бошқа манбаларда келтирилишича, Темурнинг ўғилларидан бири христианларнинг эҳтиёжларини қондириш учун масъул қилиб тайинланиб, у барча христиан мамлакатлари билан мавжуд алоқалар учун ҳам жавобгар эди.\nМустақил ўлкамиз – Ўзбекистонда 130 дан ортиқ миллат вакиллари турли динларга эътиқод қилувчи халқлар бўлиб, алҳамдулиллаҳ, тинч-омон, аҳил-иноқ яшаб келмоқдалар. Ана шу эзгулик ва тинчлик-осойишталик омили бўлган диний бағрикенглик тамойилларини янада мустаҳкамлаш ва ривожлантиришга диёримизда алоҳида эътибор қаратиб келинмоқда. Ҳақиқатан ҳам, юртимизда хилма-хил диний эътиқодга эга бўлган кишиларнинг бир заминда, бир ватанда, буюк ғоя ва соф ниятлар йўлида ҳамкор ва ҳамжиҳат бўлиб яшашлиги – диний бағрикенгликнинг ёрқин намунасидир.\nЎзбекистон ҳукумати диний бағрикенлик сиёсатини олиб бормоқда. Республикада ислом билан бир қаторда, 16та диний конфессияга мансуб ташкилотлар эмин-эркин фаолият кўрсатмоқда. Фуқароларнинг миллати, ирқи, динидан қатий назар, барча учун тенг ҳуқуқлар қонун орқали кафолатланган. Буни диёримизга очиқ қалб билан келаётган ҳар-бир меҳмон ўз кўзи билан кўрмоқда ва эътироф этмоқда.\nДиний бағрикенлик турли дин вакиллари эътиқодидаги мавжуд ақидавий фарқлардан қатъий назар, уларнинг ёнма-ён, ўзаро тинч-тотув яшашини англатади. Ҳар ким ўз эътиқодига амал қилишда эркин бўлгани ҳолда бу ҳуқуққа бошқалар ҳам эга эканини эътироф этмоғи лозим.\nХулоса қилиб айтганда, халқаро ҳамжиҳатлик йўлида ҳар бир инсон, жамоа ва миллатлар башариятнинг турли-туман маданиятлардан иборат эканини англаши ва ҳурмат қилиши жуда муҳимдир. Бағрикенгликсиз демократия асослари ва инсон ҳуқуқларини мустаҳкамлаб бўлмайди. Тинчликсиз тараққиёт ва демократия бўлмагани каби, бағрикенгликсиз тинчлик бўлмайди.\nДругие материалы в этой категории: « Аҳли сунна вал жамоа эътиқоди: Банданинг барча феъллари Аллоҳнинг қазо ва қадари билан амалга ошади\tЗийраклик ва фаросат мўминнинг сифатидир »\nМуборак васиятлар: ШИРКДАН ҲАЗАР!, Намоз мўминнинг меърожи


Машғулотлар давомида Мудофаа вазирлиги марказий аппаратининг бошқарувни амалга ошириши ҳамда қўшинларни юқори даражадаги жанговар шайликка келтириши, шунингдек, бўлинмаларнинг уюшқоқлик билан белгиланган ҳудудларга чиқиб кетиши ва тезкор вазифаларни бажаришга тайёр эканлиги билан боғлиқ масалалар кўриб чиқилади\nGlobal Firepower халқаро ҳарбий тадқиқотлар марказининг 2018 йил учун эълон қилинган жаҳон давлатлари қуролли кучлари рейтинги (Military Strength Ranking)да Ўзбекистон армияси қудрати бўйича 136 давлат орасида 39-ўринга қўйилди.\n2017 йилда Ўзбекистон армияси 48-ўринда эди. Жорий йил ҳисоботида ўзбек армияси рейтинги 9 поғона юқорилаган.\nМарказ ҳисобича¸ Ўзбекистон ҳарбийларининг умумий сони 76 500 нафарни ташкил этади¸ улардан 56 минг 500 нафари хизматдаги ҳарбийлар, 20 минг нафари заҳирадаги аскарлардир. Мамлакат армияси бюджети 70 миллион АҚШ долларини ташкил этади.\nҲисоботда таъкидланишича, ўзбек армияси 179 ҳарбий самолёт, 73та вертолёт, 420та танк, 715та зирҳли машина, мингдан ортиқ артилерия қуролларига эгалик қилади.\nҲарбий қудрат рейтингидаги биринчи учликни АҚШ, Россия ва Хитой армияси эгаллаган.\nМДҲ мамлакатлари орасида Украина 29-ўринда, Ўзбекистон 39-ўринда, Беларусь 41-ўринда, Қозоғистон 50-ўринда, Озарбайжон 53-ўринда, Туркманистон 80-ўринда, Қирғизистон 91-ўринда, Тожикистон 96-ўринда қайд этилган.


Бир лафзда айтилган уч талоқ – .:: Xadicha.uz\nБир лафзда айтилган уч талоқ\nҲалол нарсалар ичида Аллоҳ таолони энг кўп ғазаблантирадиган нарса талоқдир. Мусулмоннинг бир оғиз ийжоби ва қабули билан икки бегона инсонлар бир-бирларига маҳрам ва ҳалол бўлиб қоладилар. Худди шунингдек инсон бир оғиз талоқ сўзи билан ёки унинг маъносига киноя йўли билан бўлса-да далолат қиладиган сўзлари билан никоҳни бутунлай йўққа чиқариши ёки ҳалоллигини нуқсонга учратиши мумкин.\nФиқҳий китоблардаги талоққа оид маслалаларни ўрганиб чиқилар экан, шариатимиз талоқ лафзини ишлатишнинг чегараларини, муносиб вақтини ҳам белгилаб берганига гувоҳ бўламиз. Аслида талоққа нисбатан “яхши” сўзини ишлатиш нисбийдир. Шунга кўра аёлига талоқ беришга мажбур бўлган шахс талоқнинг энг яхши кўринишини танлаши лозим. Бу талоқ шариатда “Аҳсан талоқ” дейилади. Аёлига яқинлик қилинмаган поклик даврида бир талоқ бериш аҳсан талоқдир. Аёлидан ажралишни хоҳлаган инсон бир талоқ билан ҳам бу ишни амалга ошириши мумкин. Шу билан бирга у ўзини гуноҳ иш қилишдан ҳам сақлаган бўлади. Чунки бир лафзда икки ё уч талоқни ишлатиш бидъий талоқ ҳисобланиб, инсон бу иши учун гуноҳкор саналади.\nАгар суннатга хилоф қилган холида бўлса ҳам уч талоқни бир лафзда айтса ёки бир покликда уч талоқни бўлиб-бўлиб айтса гуноҳ иш қилган бўлади. Шу билан бирга айтгани воқеъ бўлади. Яъни уч талоқ тушади ва аёли ундан катта боин талоқ бўлиб қолади. Энди улар қайта ярашишлари мумкин эмас. Қачон-ки ушбу аёл бошқа одамга умрбод яшаш нияти билан турмушга чиқиб, улар орасида ҳақиқий эр-хотин муносабати бўлса ва бу эр уни талоқ қилиб юборса ёки вафот этиб қолса шундагина аввалги эрига иккинчи эрининг иддасини ўтирганидан кейин янги никоҳ билан ҳалол бўлиши мумкин.\nСаҳобалар розияллоҳу анҳумларнинг барчалари бир лафз билан айтилган уч талоқ уч талоқ ҳисобланишига ижмоъ қилганлар.\nТўрт мўътабар мазҳаб ҳанафий, шофеъий, моликий, ҳанбалий уламолари ҳам бир лафз билан айтилган уч талоқнинг уч талоқ ҳисобланишига бир овоздан иттифоқ қилганлар.\nБир лафзда айтилган талоқнинг бир талоққа ўтиши ҳақидаги фикрни Ибн Таймия ва у кишининг шогирдлари Ибн Қойюм биринчи бўлиб илгари сурганлар.\nБутун ислом уммати тарих давомида ижмоъ қилиб келган нарсага қарши чиқиб, уч талоққа турли йўллар билан чора топишга уринмаслик керак. Аксинча талоқ сўзини ишлатишдан олдин шариатга мурожаат қилиш лозим.


Янги сайловлар ва эски камчиликлар. Шаффофликка эришиш учун нималар қилиш керак? – Дарё уз Янгиликлар\nГлавная / Сиёсат / Янги сайловлар ва эски камчиликлар. Шаффофликка эришиш учун нималар қилиш керак?\nAkbar 27.12.2019\tСиёсат Comments Off on Янги сайловлар ва эски камчиликлар. Шаффофликка эришиш учун нималар қилиш керак? 31 Показы\nБу йилги парламент сайловлари қарийб ўтиб бўлди. Бир неча кундан сўнг яна 25та округда сайловларнинг иккинчи тури ўтказилади ва янги парламент шакллантирилади.\nШахсан мен, ўзим қатнашган Самарқанд шаҳрида сайловлар аввалги йилларга қараганда бирмунча ҳалол ўтди, деб ҳисоблайман. Бунга сабаб — шаҳардаги икки округда ҳам ғолибни аниқлаш иккинчи турга қолди. Сайлов участкаларидан бирида ўзим кузатган саноқ жараёнида ҳам номзодлар қарийб тенг овоз олишганига гувоҳ бўлдим.\nАлбатта, бунда шаҳарга кўп сонли хорижий кузатувчилар ташриф буюргани, сайловлар маҳаллий нашрлар ва блогерларнинг диққат марказида тургани ҳам рол ўйнади.\nБироқ ҳеч ким чекка туманларда ҳам шундай бўлди, деб айта олмаса керак. Келинг, қишлоқ туманларидаги энг кўп эътирозлар қай жиҳатга бўлганига эътибор қаратайлик. Сайловларнинг энг катта камчилиги нимада бўлди?\n1. Тошкентда туғилиб ўсган, аввалги чақирувда депутат бўлиб сайланган айрим номзодлар туманларда биринчи турдаёқ ғолиб бўлгани катта эътирозларга сабаб бўлди. Чунки, одамлар ўша ғолиб номзодлар туманга бориб аҳоли билан бирор марта ҳам учрашмаганини ёзишмоқда.\n2. Ёки ўша туманга алоқаси бўлмаган номзоднинг ўша тумандаги 4 номзоддан яққол устун келишини ҳам изоҳлаб бўлмайди. Бунга Чироқчи, Бешариқ, Тойлоқ ёки Оқдарёда кузатилган ҳолатларни мисол қилиш мумкин.\nБу ҳол — маҳаллий ҳокимликларнинг сайловга маъмурий-буйруқбозлик усули билан аралашгани ҳақидаги гумонларни дастаклайди. Энг қизиғи, ҳокимлар муайян партияга ён босишаётгани йўқ — ўзлари қўллаётган номзоднинг қайси партияга мансублиги уларга муҳим эмас.\n3. Яна бир (энг катта!) муаммо участка сайлов комиссиясида ишлаганлар томонидан маълум қилинди. Уларга баённомаларга ҳақиқий ҳолатни ёзиш тақиқланган. Баённомаларни тўлдириш учун округ сайлов комиссиясига таклиф этилгани ва унда раҳбарлар истаган рақамлар ёзилгани ҳақида ҳам хабарлар тарқалди. Бундай ҳолатлар айрим жойларда ўз исботини топди.\nШунингдек, жойларда кузатувчиларга сайлов жараёни ва саноқ жараёнини видеосъёмка қилишга монелик кўрсатиш ҳоллари кўплаб учрагани ҳам таассуфли. Бундай ишларга фақатгина демократиянинг душмани бўлган инсонлар қодир бўлишади.\nСайловда энг катта муаммо сайловчиларни сайловга жалб қилиш экани намоён бўлди. Аввалги сайловларда 90-95 фоизлик давоматларга гувоҳ бўлардик. Бу сафа давомат 71 фоиз атрофида (Ўзбекистон ичида) бўлгани эълон қилинди.\nУзоқ туманлардаги айрим сайлов участкаларида чиндан ҳам шу рақам қайд этилгандир, лекин 71 фоиз ҳам ҳақиқатдан йироқ рақам. Ўзим саноғида иштирок этган Самарқанддаги 123-сайлов участкасида давомат 36,6 фоиз бўлганига гувоҳ бўлдим.\nАлбатта, бир кишига ҳужжат билан бир дона бюллетен берилганда ана шундай ҳаққоний рақам ҳосил бўлади. 71 фоизлик натижага эришиш учун бир киши оиласи, қўни-қўшнилари учун ҳам овоз бериши керак бўлади ёки далолатномаларга рақамлар «осмондан» олиниб, тўлдириб қўйилади.\nТан олиш керак, бу йилги сайловларда айрим жиҳатларда ижобий томонга ўзгариш бор. Бироқ, сайловлар чинакамига демократик ўтиши учун ҳали кўп иш қилиш керак.\nГарчи жойлардаги раҳбарларга мутлақо ёқмаса-да, бу борадаги айрим таклифларим билан ўртоқлашишни лозим деб топдим.\nБиринчи навбатда 33 фоизлик «давомат остонаси»дан (порог явки) воз кечиш керак. Одамларнинг сайловда қатнашмаслик ҳуқуқи ҳам бор. Сайловдаги давомат учун ўша туман раҳбарларини тергашни эса бас қилмоқ керак. Чунки жойларда креслосидан ажралиб қолишдан ҳадиксирайдиган ҳокимлар «явка»даги сон кетидан қувиб, сайловларни ёппасига қалбакилаштириш учун замин яратишмоқда.\nСайлов жараёнларида рўйхатга олиш, саноқ ва далолатномаларни тўлдиришни аллақачон онлайнлаштириш керак.\nБарча сайлов участкалари компьютер ёки ноутбук билан таъминланган бўлиши, ҳар бир сайлов участкаси учун шахсий кабинет очилиб, шахсий кабинетга кириш учун логин/паролни фақатгина участка сайлов комиссия раиси билиши керак.\nШу йўсинда сайловчиларнинг қайддан ўтиши электрон тарзда амалга оширилиши керак. Шунчаки паспорт рақами киритилса — бас. Сайловчи овоз бериш учун бюллетен олади. Сўнгра шу куни у қайта овоз бера олмайди.\nБундай дастурни яратиш дастурчиларимиз учун писта чақишдек гап — узоғи бир кун вақт олса керак.\nШундай дастур сайловда қатнашаётган сайловчилар сонини онлайн кузатиб туриш имконини беради (Интернет бормаган узоқ қишлоқлар? Кейинги беш йил ичида буни ҳам тўғриласа бўлади).\nСайловда «карусель» усулидан (бир киши ёки гуруҳ бир неча сайлов участкасида ёки ўша сайлов участкасида қайта-қайта овоз бериши) фойдаланиб овоз беришга қарши курашиш учун, сайловчилар рўйхатида қайд этилмаган, сайловга таклифнома олмаган сайловчилар МСКнинг ягона базасида рўйхатдан ўтказилиши керак. Токи, у иккинчи сайлов участкасига бориб овоз бера олмасин.\nСоат 20:00да сайлов тугагач, ишлатилмаган бюллетенлар саноқ хонасига олиб кирилмасидан аввал қирқилиб ёки сиёҳга ботирилиб, яроқсиз ҳолатга келтирилиши шарт. Бу жараёнлар албатта съёмка қилиниб расмийлаштирилиши керак. Суриштирув зарурияти юзага келганида, «мана» деб кўрсатилиши учун.\nНомзодларнинг кузатувчиларига, ОАВ вакилларига ҳамда блогерларга сайлов ва саноқ жараёнини тўлиқ съёмка қилишга рухсат бериш керак. Умуман, кузатувчилар, ОАВ вакиллари ва блогерларга бериладиган гувоҳномаларда катта қилиб САЙЛОВ ВА САНОҚ ЖАРАЁНИНИ ВИДЕОСЪЁМКА ҚИЛИШГА ҲАҚЛИ, деб ёзиб қўйиш керак.\nСайлов участкаларидаги бюллетен солинадиган қути, саноқ хонаси — барчаси камера билан таъминланиши керак (Онлайн ишламасаям майли, фақат чироқ ўчганда ҳам аккумулятор орқали тўлиқ ёзиб бориши керак).\nБюллетенларни санаш жараёни кузатувчилар, ОАВ вакиллари ҳамда блогерлар иштирокида ўтказилгач, баённомалар ўша гувоҳлар кўз ўнгида сайлов участкасида туриб электрон тарзда ўша шахсий кабинет орқали тўлдирилиши лозим. Юқорида айтилганидек, округ сайлов комиссиялари дўқ уриб участка сайлов комиссияси раисидан логин/паролни олган тақдирда ҳам бунга «доступи» бўлмаслиги керак. Улар фақат маълумот қабул қилиш билан чекланиши лозим.\nМуайян сайлов участкаси учун ажратилган шахсий кабинетда номзодларнинг номи ва партияси аввалдан киритиб қўйилган бўлади ва уларнинг исми-фамилияси рўпарасига саноқдаги рақамлар киритилса бас. Фоизини чиқариш ва умумлаштиришни компьютернинг ўзи бажараверади. Энг қизиғи, бу иш бир дақиқа вақтни олади, холос. Эрталабгача МСК барча сайлов участкалари бўйича аниқ маълумотга ҳам эга бўлади.\nЯна бир таклиф: Кейинги сайловгача сайлов кодекси ва бошқа қонун ҳужжатларига ўзгартириш киритиб, Олий Мажлис Қонунчилик палатасига ҳозирги мажоритар тарзда сайланаётган 150 нафар депутатлик ўрнига қўшимча пропорционал тарзда яна 150та ўрин ажратиш керак. Сиёсий партиялар учун. Ахир ҳозирги кўринишдаги сайловларда партияларнинг аҳамияти қолмаяпти.\nХалқ депутатлари вилоят ва шаҳар/туман кенгашларига сайловлар мажоритар тарзда ўтказилмаслиги керак. Бу сайловларга қизиқиш кам — бюджет учун ортиқча харажат. Боз устига, ҳозирги шароитда айнан маҳаллий сайловларда кўпроқ адолатсизликларга йўл қўйилгани айтилмоқда.\nХалқ депутатлари вилоят ва шаҳар/туман кенгашларига сайловларни парламент сайловлари чоғидаги пропорционал сайлов билан бирлаштириш керак.\nЯъни, барча партиялар Олий Мажлис, вилоят, шаҳар/туман кенгашларига ўз депутатлари рўйхатини аввалдан эълон қилади. Партиянинг сайловларда эгаллаган фоизларига қараб (юқорида айтилганидек, ҳаммаси онлайн, ҳисобини чиқариш осон), парламентга ва маҳаллий кенгашларга депутатлар тайинланади. Бунда аввалдан эълон қилинган тартиб рақамига қатъий амал қилинади. Айтайлик, ЎзЛиДеП 37та депутат ўрнига эга бўлса — рўйхатнинг 1–37-ўринидаги сиёсатчилар парламентга киради.\nПартияларнинг туман ва шаҳарлардаги кўрсаткичи — шаҳар кенгашини, вилоятдаги кўрсаткичи — вилоят кенгашини, республикадаги кўрсаткичи — Олий Мажлисни шакллантириш учун етарли бўлади.\nСиёсий партиялар учун алоҳида овоз берилса — партияларнинг жамиятдаги роли ошади. Партиялар ҳам электорат меҳрини қозониш учун 5 йилда бир марта эмас, доим тинимсиз меҳнат қилишга мажбур бўлишади.\nҲозирги ҳолатда хориждаги ватандошларимиз Олий Мажлис учун Тошкент шаҳридаги номзодларга овоз беришида ҳам бирор мантиқ йўқ. Пропорционал сайлов ташкил этилса улар фақат партиялар учун овоз берган бўлишарди.\nҲозир сиёсий партиялар сафидаги кўпчилик сиёсатчилар Тошкентда яшашади, улар узоқ туманларга ўз номзодини қўйиб, гўёки сайловда «ютиб», сайланишмоқда. Аслида бундай эмаслигини ҳамма кўриб турибди, буни уларнинг ўзи ҳам билади. Улар партиялар учун, қонуншунослик учун фойдали шахслардир балким, бунисига эътироз йўқ. Лекин туманларда уларни ҳеч ким танимаслиги рост. Фуқаролар аввало ўзларининг ҳудудидан чиққан номзодга овоз беришади.\nМана шундай тушунмовчиликларга барҳам бериш учун, сайловни янада демократик руҳда ташкиллаштириш мақсадида ташаббускорлар гуруҳи томонидан илгари суриладиган, бирор партияга мансуб бўлмаган мустақил номзодларга ва янги сиёсий партияларга ҳам сайловда иштирок учун рухсат берилса жуда яхши бўлар эди.\nЎзбекистон жаҳон ҳамжамиятида ўз обрўсига эга бўлган демократик жамият қурмоқчи экан, демократиянинг энг яхши андозаларидан нусха олавериш керак. Бундан ҳамма ютади! Албатта, маҳаллий ҳокимлардан бошқа…\nПред. Парламентга сайланган депутатлар рўйхати эълон қилинди, амалдаги депутатларнинг 36 нафари қайта сайланган\nСледующая Аҳмадбой Турсуновга тегишли бўлган 10та мулк савдога чиқарилди


Фарғонада ШҲТ Миллий координаторлари кенгашининг навбатдаги йиғилиши бўлиб ўтди — Ni hao | 你好\nЖорий йил 25-28 апрель кунлари Фарғона шаҳрида Шанхай Ҳамкорлик Ташкилотига аъзо давлатлар Миллий координаторлари кенгашининг навбатдаги йиғилиши бўлиб ўтди.\nДастлаб, Фарғона шаҳридаги “Great silk road” меҳмонхонаси анжуманлар залида Ўзбекистон раислигида Шанхай ҳамкорлик ташкилотига аъзо давлатлар Миллий координаторлари кенгаши (ШҲТ МКК)нинг навбатдаги йиғилишини ўтказди.\nУчрашувда ШҲТга аъзо давлатлар вакиллари Ташкилотнинг Давлат раҳбарлари кенгаши ва бошқа Низом органларининг бўлажак мажлисларига тайёргарлик кўриш масалалари юзасидан фикр алмашишди.\nУшбу нуфузли ташкилотга 2021-2022 йиллар мобайнида раислик қилиш Ўзбекистонга ўтиши тўғрисидаги қарор Шанхай Ҳамкорлик Ташкилотининг Душанбедаги саммитида қабул қилинган.\nЎшанда Президент Шавкат Мирзиёев мамлакатимизнинг ШҲТдаги раислиги доирасида амалга ошириладиган устувор вазифаларни баён қилган эди.\nЎзбекистон раислиги даврида давлатимиз раҳбари томонидан белгилаб берилган вазифаларни амалга ошириш мақсадида ҳамкорларимиз билан бирга 80 дан ортиқ тадбир ўтказиш кўзда тутилган.\nТадбир давомида ШҲТнинг Самарқанддаги Саммитида қабул қилиниши кутилаётган ҳужжатлар кўриб чиқилди.\nШанхай ҳамкорлик ташкилотига аъзо давлатлар Миллий координаторлари Фарғонада бўлиб ўтаётган Кенгаш йиғилиши юқори савияда ташкил этилганини эътироф этишди.\nАли Ерлик, Қозоғистон миллий координатори:\n— Ўзбекистон раислигининг ҳаракатлар алгоритми самарали ишлаб чиқилган ва улар ўз вақтида амалга оширилмоқда. Экспертлар учрашувларидан тортиб вазирликлар ўртасидаги барча тадбирлар мазмуни ва ташкил этилиши жиҳатидан жуда юқори даражада ўтказилмоқда. Асосийси, улар аниқ натижаларга эришишга қаратилган.\nКазибек Қўчқонов, Қирғизистон миллий координатори:\n— Ўзбекистон Шанҳай ҳамкорлик ташкилотига раислик дастурини ишлаб чиқишга ўта масъулият билан ёндашди. Нукус, Бухоро ва Фарғонада ташкил этилган барча тадбирларга аъло даражадаги тайёргарлик кўрилди. Айтиш мумкинки, Ўзбекистон раислиги ШҲТ тадбирларини ўтказиш учун сифат жиҳатидан янги ёндашувни жорий этди. Яъни Ўзбекистон илк маротаба ушбу тадбирларни ҳудудларда ўтказиш амалиётини бошлаб берди. Бу ШҲТга аъзо давлатлар вакилларига Президент Шавкат Мирзиёев томонидан амалга оширилаётган кенг кўламли ўзгаришларни бевосита кўриш имконини беради. Фарғоналиклар бой дастур билан бизни қарши олди.\nАҳмад Саидмуродзода, Тожикистон миллий координатори:\n— Шанхай ҳамкорлик ташкилотининг ўзбек қардошларимиз раислигида ўтказилаётган барча тадбирлари юқори савияда ташкил этилганини алоҳида таъкидлашни истардим. ШҲТ МККнинг Фарғонадаги учрашуви ҳам бундан мустасно эмас, албатта. Ўзбекистон раислигида миллий координаторларнинг самарали меҳнат қилиш учун барча шароитлар яратилган.\nНуфузли меҳмонлар вилоятнинг диққатга сазовор жойлари ҳамда миллий ҳунармандчилик маҳсулотлари ишлаб чиқариш фаолияти билан ҳам танишдилар.\nХусусан, Қўқон шаҳрида машҳур тарихий обида, Худоёрхон саройидаги экспонатлар кўздан кечирилди. Ўрда ҳақидаги қизиқарли маълумотлар ҳикоя қилиб берилди. Шундан сўнг Учкўприк туманидаги доривор ўсимликлар етиштириш ва ишлаб чиқаришга ихтисослашган «Меҳригиё” корхонасига борилди. Бу ерда лаванда, годжи, папайя, мушмула, қаҳва, киви, банан каби цитрус мевалардан тортиб, резавор ўсимликлар, турли доривор гиёҳлар етиштирилаётгани, ишлаб чиқарилаётган маҳсулотлар ва дори-дармон воситалари МДҲ давлатларига экспортга чиқарилаётгани маълум қилинди.\nКейинги манзилда Риштон туманидаги Халқаро кулолчилик маркази, икки қаватли кулоллар хонадони, устахона ва савдо дўконлари таништирилди. Риштонлик тадбиркор Равшан Тожиддинов раҳбарлик қилаётган “Р+Корон” корхонасига қарашли кулолчилик музейи, касаначилик асосида тайёрланаётган 500 хилдан ортиқ маҳсулотлар, уларнинг Греция, Фаластин, Россия, Туркия каби турли давлатларга экспорт қилинаётгани ҳам меҳмонларда катта қизиқиш уйғотди. Марғилон шаҳридаги Ҳунармандлар марказида эса атлас, адрас ҳамда гилам тўқиш жараёнларига гувоҳ бўлдилар.\nШунинг билан Шанхай ҳамкорлик ташкилотига аъзо давлатлар Миллий координаторлари кенгашининг Фарғонада ўтказилган навбатдаги йиғилиши якунига етди.\nАввалги мақола | 上一篇文章 ШҲТга аъзо саккиз давлат мусиқаси ўзбек созандалари ижросида (видео)\nКейинги мақола | 下一篇文章 Тошкентда ШҲТ туризм форуми бўлиб ўтади


Бепарволик бепардаликдир... - “Китоб дунёси” газетаси сайти\n1079 марта кўрилган.\nЯқинда Facebook ижтимоий тармоғида филология фанлари номзоди Гулноза САТТОРОВАнинг санъатимиз, хусусан, қўшиқчилигимиз тараққиёти ва таҳлилига бағишланган «Санъатми ёки саноат» номли мақоласини ўқиб, опанинг куюнчаклик билан ёзилган фикрларига муносабат билдириш иштиёқи туғилди. Аслида, неча йиллардан буён қайта-қайта танқид қилинаётган бўлса-да, бирор ўзгариш бўлмаётган бу соҳа ҳақида гапириш шитоб ила елиб бораётган поездга қор отишдек гап.\nБиз болалигимизда 10 та, нари борса 20 та қўшиқчини билардик, аммо уларнинг ҳамма ашулалари машҳур бўларди. Масалан, Охунжон Мадалиев, Ғиёс Бойтоев, Юлдуз Усмонова, Насиба Абдуллаева, Муҳриддин Холиқов, Маҳмуд Намозов, Аҳрор Усмонов, Хуршид Расулов, Баҳодир Мамажонов кабилар менинг, умуман, бизнинг авлоднинг севимли хонандалари эди. Уларнинг қўшиқларини ҳозир ҳам маза қилиб тинглаймиз. Вақт ўтган сари яна қўмсаб, қидирамиз. Аммо кейинги беш йилликда бирорта кўнгилга ёқадиган, сўзлари, оҳанглари тилингда айланадиган қўшиқлар жуда ҳам кам яратилди. Ҳозирда айтилаётган қўшиқлар эса менга бемаъни, саёз туюлади, устига-устак, мазкур хонишларнинг кимдандир ғояси олинган, мусиқаси қаердандир кўчирилган ёки олдин кимдир айтган бўлиб чиқади. Бир марта эшитасанми-йўқми, эсингдан чиқади. Худди бир марта чайналиб, туфлаб ташланадиган сақичга ўхшаб. Кейин айрим эркак хонандаларимизни саҳнада қилаётган муқомлари, тушаётган рақсларини кўриб, беихтиёр тилингга машҳур шоирнинг сатри келади: «Шуям эркакми?». Бу кетишда маданиятимиз, санъатимиз тақдири нима кечади? Уларга эргашган авлоднинг тақдири қандай бўлади? Ўзи ҳозирам кўча-куйда бир-яримтаси учраб турибди. Даҳшат-а. Ўғил фарзанд кўрдим деб кўксингга урсанг, уни тарбияласангу, у йиртиқ-сиртиқ нарсаларни кийиб юрса, атлас «шим» кийиб, кўчага чиқса.\nКейин яна бир одат пайдо бўлди клипларимиз империясида. Яъни, бир чиройли қизни олиб чиқиб устидан масхаралаш, эрмак қилиш, бемаъни, тутуриқсиз қилиқлар қилиш. Нима, жамиятда аёлларни ҳурмат қиладиган, уларни бошида кўтарадиган эркакларнинг замони ўтдими? Бу клипларнинг ғоясидан аёлларни, хусусан, қизларимизни бемалол масхаралаш, ғурурини ерга уриш мумкин деб тушуниш керакми? Шундай қўшиқларга клипга тушаётган қизларнинг кўзи қаёқда? Ёки чиройли кийиниб, «фалончи» артист билан телеэкранга чиқса бўлдими? Аслида ўша «фалончи»нинг қўлида ўйинчоқ, қуриб кетгур нафсининг шафқатсиз эҳтирослари йўлида восита бўлаётган бўлса-чи? Бу ёғи билан нима ишингиз бор? Ҳамма дугоналарим менга ҳавас қилишини, шу «клип»да кўрган, аммо менга эътибор қаратмаган бир тўда йигитларнинг орқамдан соядек эргашиб юришини хоҳлайман, дермикан?\nШахсан мен, телевидениеда айрим эстрада юлдузчаларини кўрсам, дарров бошқа каналга оламан. Фарзандларим уларнинг алмойи-жалмойи «хониш»ларини санъат дея тушуниб қолмасин, деб. Кўлмакчаларни дарё деб билмасин, тасаввурлари шу тушунчаларда қотмасин, деб. Аммо кучим қаёққача етарди? Хоҳлаймизми-йўқми, ёшлар ўз даврининг фарзанди. Шу замоннинг маънавий олами билан яшайди. Бугунги санъат ва кино бераётган маънавий емишлар билан озиқланади. Бироқ у зарарли бўлса-чи? Ким жавоб беради? «Дачалар бор, дачалар, Айрон, қатту гўжалар, Шомурод акам қатталар, Шомурод акам шўтталар»ни қўшиқ дея билган авлод санъат ва адабиётнинг эстетик мезонларини қандай тушунади? Агар бирорта одам бу хавфдан ўз вақтида огоҳлантирмаса, унинг олдини олиш учун таъсир чораларини кўрмаса, санъатимизнинг муқаддас саҳналари ҳавойи ҳаваслар қуйқасига, минглаб йиллар давомида йиққан маънавий бойликларимиз бир сиқим кулга айланмайдими? Музейлар очамиз шекилли, эртага санъатимизнинг турли йўналишларида яратилган бебаҳо асарларимизнинг тури, пайдо бўлган даври, манбасига қараб.\nБугунги кунда ҳукуматимиз томонидан маънавий ислоҳотлар учун миллиардлаб маблағ ажратилмоқда. Ҳаммасини олқишлаш керак. Қолаверса, адабиёт дунёси визуаллашмоқда. Ёшлар ахборотни интернетдан, маънавият, эътиқод, иймон ва ҳақиқатни кинодан, қўшиқлардан, телевидение ва клиплардан ўрганмоқда. Энди айтинг, Президент ва Ҳукумат ажратган кўплаб маблағлар, минглаб инсонларнинг миллат маънавияти ривожи йўлида қилаётган тинимсиз меҳнати, босилаётган минглаб газеталар моҳияти, китобларнинг ҳақиқатини шунга ўхшаган «юлдуз»чалару бемаза қовуннинг уруғидек кўпайган кинолар чиппакка чиқариб ўтирса, дардимизни кимга айтамиз? Мен нима дейману, қўбизим нима дейди-а, бу ҳақда.\nЁнингиздан бир миллион сўмингизни ўғирлаб кетишса, ичингиз оғрийди. Миллиардингизни (агар бор бўлса) ўғирлашса, ҳаётингиз ағдар-тўнтар бўлиб кетади. Камида инфаркт, инсульт бўласиз. Аммо бир ҳақиқат бор, шу пулга яхши кўрган фарзандингизни алмаштирмайсиз. Чунки у жигарбандингиз, пулингизданам, жонингизданам, ҳаётингизданам азиз. Унинг учун яшайсиз-ку... Унинг яхши инсон бўлишини хоҳлайсиз, шунга ҳаракат қиласиз. Миллионларни, уларни топиш учун кетган вақту асабингизни сарфлайсиз. Рози бўлиб, топганингиз учун хурсанд бўлиб. Аммо шундай қўшиғу клиплар, шундай кинолардан андоза олаётган, интернетда сандироқлаб, беҳаё клиплару узиндилардан яшаш қоидасини ўрганаётган болаларимиз эртага ким бўларкин? Ўша санъат деб тақдим этилаётган нарсалар биз ўша миллиардларга алмаштирмайдиган фарзандларимизнинг қалбини сиртдан ўғирламаяптимикан? Ахир қалбини олгани, ҳамма нарсасини олгани-ку... Ахир айтишади-ку, «Киноси қандай бўлса, халқи ҳам шундай деб». Аслида, ундай халқ эмас эдик-ку. Аждодларимиз яратган қўшиқлару, маданият, нодир санъат дурдоналарининг сиру синоатлари ҳали тўлиқ ўрганилмади. Бугун «Сакраменто» қўшиғини тинглаётган боланинг қўлидан телефонини олиб, Шерали Жўраевнинг қўшиғи ёки бирорта жаҳон классик асарларидан қўйиб беринг-чи, нима бўларкин? Сизни қолоқликда ошкора айблаб, ичида бўралаб сўкади. Чунки ёшлар моҳиятан ялтироқ, ичи бўш нарсаларга ўч бўлади. Ўша матоҳнинг ичи бўшлигини англаш учун эса йиллар керак бўлади. Ҳаётнинг маъноси, умрнинг баҳоси, яхшилик ва ёмонлик ўртасидаги мувозанатни фарқлаш масаласида алданади. Алданганини англаганда-чи..? Кейин маънавий ёлғонлар, шоуменлар тарқатган ҳақиқатларнинг бир чақага арзимаслиги ва бутун умри енгил-елпи туйғулар ичра ўтгани, Худо чексиз мукаммаллик билан яратган Қалбига чуқур назар солишга интилмагани, дунёдан-да мураккаброқ, айни пайтда бутун борлиқ синоатини ўзида жамлаган Руҳиятидан узоқда яшаб ўтгани ҳақида Толстой бобога ўхшаб, «Иқрорнома» ёзадими? Ёзолмайдиям бу кетишда. Чунки у ёзадиган қаламларни синдириш ҳаракатидамиз? У юрак энди қонай олмайди, у бечоранинг қалбини энди уйғонаётган пайтда қотириб, елимлаб ташлашга улгуряпмиз. Вужудини чиройли кийимлар билан безадик, оғзига ширин овқатлар солдик, аммо қалбига нима соляпмиз, онгига нима экяпмиз? Аудиторияларда маънавият, адабиёт, мафкура масалаларида айтиладиган мулоҳазаларни тинглашни амаллаб тугатиб олиб, «Уммон»у «Бед бой»ларнинг оғушига шошаётган болаларимиз қалбини алафдек ўраб олган чирмовиқларни юлишга нимага парвосизмиз? Бугун нима эксак, эртага шуни ўрамиз-ку! Начора, от ўрнини той тосиб, у ҳам кейин сизу биздек болаларининг яхши одам бўлиши учун курашади. Аммо ўзи билмаган нарсаларини фарзандларига қандай ўргатади? Унда биз ҳозир айниб кетаяпти, деган «санъат»имиз қиёфаси қандай бўларкин? Шу маромда «ривожланаверса-я». Шаклан ва мазмунан бошқа аҳамият касб этиб... Ўйлайверсанг, юрагинг орқага тортиб кетади. Ўйламаган маъқул шекилли. Айтадилар-ку, «Донолар ҳаётни кузатурлар жим» деб. Ёки бугунги болаларимиз кўраётган сексуал майллар, пул, давлат, ҳашаматли ҳаёт, бирданига бойиб кетиш, қайнона-келин муносабатларига бағишланган айрим хусусий киноларимизни ўчириб, ўрнига Навоий асарларини, Достоевский, Толстой, Қодирийнинг бирорта китобини беринг-чи, ўқирмикан? Ўқир ҳам. Аммо хаёли қаерда бўлади? Бунисига жавоб бера олмаймиз-ку? «Боғ хаёли боққа элтар», дейди Ж. Румий. Уларнинг хаёлини боққа етаклаш учун эзгу ғоялар, савияси баланд, сюжети пишиқ кинолар, жозибали, маъноли қўшиқлар, бир ҳикоя сюжетини ўзида акс эттирган клиплар керак эмасми?\nЗ2 миллион халқ учун 100 та яхши ёзувчимиз йўқ. 32 миллион халқ учун 100 та зўр шоиримиз йўқ. Тирикларини назарда тутяпман. Аммо улар билан режиссёрлар ва санъаткорлар орасини буюк Хитой девори ажратиб туради. Булар ҳақида ўйлаб ҳам кўрмаймиз, борларини ҳам тузук-қуруқ қадрига етмаймиз. Онда-сонда кўришиб қолганда, «илҳом» қачон келиши ҳақида ярим мазах, ярим ҳазил савол берамиз. 32 миллион халқ учун эса 10000 лаб қўшиқчиларимиз бор. Нимагадир уларни бошқача ҳурмат қилиш, эъзозлаш, «кўнглини кўтариш» психологиямизга канадек ёпишиб олган. Уларга тийинлаб топганимизни сарфлаймиз, ёрдамга муҳтож акамиз, укамиз ёки бирор қариндошимиз, истеъдодли, аммо қўли калта ёшларимиз бор, уларни ўйлаб ўтиришга вақтимизни қизғонамиз. Товусранг либосларда ярим яланғоч кириб келган «хонанда» учун, баъзилари ўзбек тили ва адабиёти, фалсафаси ва бадиияти тугул, ўз она тилида тузук-қуруқ гапира олмайдиган «санъаткор»ларнинг фонограммаси учун топганимизни тикамиз, етмаса қарз оламиз, кимларнингдир олдида елкамизни қисамиз. Бу пулларнинг эвазига ёғланиб олган шоумен «Эйфел» минораси ёки Тайланд оролларига ошиқади, имкон даражасида «яланғочроқ», «соддароқ», «ҳаммага тушунарли», нимадир ишлаб келиш мақсадида. Кўряпсизми, биз кимлар ёки қандай келажак учун меҳнат қилаётганимизни? Қараб туриб, шуям ҳаётми, шу моҳият учун яшаяпмизми, дегинг келмайдими?..\nЯқинда бир дўстим айтиб қолди. Маданият олийгоҳларида бадиий асар ўқиётган талабаларни кўриб қолишса, сендан драматург, режиссёр, театршунос чиқмайди, ундан кўра адабиётшунос бўла қолгин, деб айтишаркан? Чунки, бечора Аристотель бобо айтиб кетган ҳақиқат бор-ку, драма асоси ҳаракат деб. Шундан ортиқ аксиоманинг нима кераги бор? Эй, устозлар, Чехов врач, Айтматов зоотехник, М. М. Дўст файласуф ва ҳоказолар ҳоказо бўлгани бор гап-ку. Ҳамза бўлмаганда «Бой ила хизматчи», «Майсаранинг иши», Саид Аҳмад бўлмаганда «Келинлар қўзғолони», Уйғун бўлмаганда «Парвона», Эркин Воҳидов бўлмаганда «Олтин девор» каби асарлар яратилармиди? Уларнинг қайси бири драматургман, ёзувчи эмасман ёки аксинча деб айтган. Улар сўз билан боғлиқ ҳамма санъат турини муқаддас деб билишган ва уларни бир-биридан ҳеч қачон ажратишмаган. Яна билмадим, «Олчазор», «Олтинчи палата»сию, бир-биридан қолишмайдиган юзлаб ҳикоялари билан машҳур бўлган Чехов бобою, Станиславский деган назариётчи олим нима деркин? Хайриятки, Эркин Аъзамдек, Усмон Азимдек, Шуҳрат Ризаеву Қўчқор Норқобилдек, Абдуқаюм Йўлдошев ва Зулфия Қуролбой қизидек ёзувчиларимизнинг борлиги. Ҳарқалай, маиший мавзулар ботқоғига ботиб қолган аравани итариб, сал олдинга чиқариб қўйишди. Мен санъат ва драматургия назариясидан жуда ҳам йироқлигимни тан олган ҳолда, кейинги йилларда ўзбек саҳнасида юқорида санаб ўтилган пьесалардан баландроқ томоша кўрмаганим рост. Бу соҳада ҳам ҳамма соҳадаги каби драматург, режиссёр, актёр, шароит деган муаммолар бордир, яна билмадим?\nҲозир санъат аталмиш муқаддас мўъжизанинг илдизи Сўз эканлиги, муҳими, истеъдод ва меҳнат эканлигини англаш ва ёш истеъдодларни шунга йўналтириш, чучмал ва бачкана «келин»лару уларни алаҳсиратаётган «суперқайнона»ларга яратилаётган «имкон»ларни қайта кўриб чиқиш масаласини ўйлаш керак эмасмикан? Шунга ўхшаш мулоҳазалар билан анча жойгача келиб қолибман. Кейин қарасам, жуда чўзилиб кетибди, ҳар бир соҳанинг мутахассислари, мутассаддилари бору, нима қиляпсан ақлинг етмайдиган масалаларга аралашиб, деган хулосага келдим....\nЯхшиси, тил тийган маъқул-а, нима дейсиз? Ота-бобомизнинг гапи бору, тилни тийган бой бўлади, деган. Шуниси маъқулроқми, Гулноза Сатторова?


Давлат тилини ривожлантириш департаментига мудир тайинланди - 12.11.2019, Sputnik Ўзбекистон\nДепартамент асосий вазифалари давлат тилини ривожлантириш, давлат тили тўғрисидаги қонун ҳужжатларига риоя этилиши устидан мониторингни амалга ошириш саналади. 12.11.2019, Sputnik Ўзбекистон\n14:45 12.11.2019 (янгиланди: 14:48 12.11.2019)\nДепартамент асосий вазифалари давлат тилини ривожлантириш, давлат тили тўғрисидаги қонун ҳужжатларига риоя этилиши устидан мониторингни амалга ошириш саналади.\nТОШКЕНТ, 12 ноя — Sputnik. Абдугаппор Каримжонович Киргизбаев Вазирлар маҳкамаси Давлат тилини ривожлантириш департаментининг мудири этиб тайинланди.\nБу ҳақда Ҳукумат қарори қабул қилинди.\nДепартамент Ўзбекистон президентининг 2019 йил 21 октябрдаги фармонига асосан ташкил этилган. Давлат тилини ривожлантириш, давлат тили тўғрисидаги қонун ҳужжатларига риоя этилиши устидан мониторингни амалга ошириш, ушбу соҳада жамоатчилик назоратининг самарали шаклларини жорий этиш Департамент асосий вазифаларидан саналади.


8-10 октябрь кунлари тунда ернинг шимолий ярим шарида яшовчилар ажойиб “Учаётган юлдузлар” астрономик ҳолатини кузатишлари мумкин. Илк октябрь метеорит ёмғирини 8 октябрдан 10 октябргача кундуз куни ҳаво очиқ бўлгандагина кўриш мумкин, дейилади "Qalampir.uz" сайти хабарида.\nКосмик ҳаракатлар бўйича Россия Давлат корпорациясининг хабар қилишича, одатда метеорлар ҳаракати суст, бироқ кометанинг қуёшга яқинлашиши ва натижада унинг дум қисми сайёрамизга яқин жойлашиши сабаб ерда ажойиб “юлдуз ёмғири”нинг гувоҳи бўлиш мумкин.\nЮлдузлар учишини яхшироқ кўриш учун шимоли-ғарб ёки ғарб томонга қараш зарур. Соатига 5тадан 15тагача метеорлар тушишини кузатиш имконити мавжуд.\nТеглар: метеорлар ажойиб юлдуз жойлашиши кузатишлари Илк


Ўзбекистонда Юқори технологиялар маркази очилади\n2012 йилда Ўзбекистон пойтахтида Британиянинг Кембриж университети билан ҳамкорликда Юқори технологиялар маркази ўз фаолиятини бошлайди.\nРасмий ахборот агентликлари хабарига кўра, давлатга қарашли “Юқори технологиялар ўқув-экспериментал маркази” таъсисчилари Ўзбекистон Олий ва ўрта махсус таълим вазирлиги ва Фанлар академияси бўлади.\n2016 йилгача ташкилотга Кембриж университети вакили раҳбарлик қилади.\nЮқори технологиялар маркази Тошкентдаги “Ёшлик” талабалар шаҳарчасида жойлашади.\n2011 йил 26 октябр куни ЎР Президенти Ислом Каримов Тошкент шаҳрида "Юқори технологиялар маркази барпо этиш тўғрисида"ги фармонга имзо чеккан эди.


Чортоқ туманида ҳафтанинг пайшанба куни эрталабдан таълим муассасаларида «Давомат» тадбирлари ўтказилди. Тўртта секторга бириктирилган 752 нафар ишчи гуруҳи аъзолари 422 та коллеж гуруҳлари ва мактаб синфларини ўрганиб чиқишди. Раҳбарлар ва кенг жамоатчилик иштирокида 254 та мухокама йиғилишлари ташкил этилди. Профилактика инспекторларининг хисоботлари эшитилди.\nЧортоқ маиший хизмат касб-ҳунар коллежида ўтказилган йиғилишда туман ҳокими О. Ҳайдаров, вилоят прокурорининг ўринбосари Б. Ҳудайбердиев, вилоят ички ишлар бошқармаси бошилғининг ўринбосари Т. Арипов, туман прокуори Р. Абдуллаев ҳамда бир қатор мутасадди раҳбарлар иштирок этишди.\nКоллеж ўқувчиларининг дарслардаги иштироки тўлиқ таъминланмаётгани, ўтилаётган дарсларнинг сифат даражаси етарли эмаслиги, айрим ота-оналарнинг фарзандларига бефарқлиги, жиноятчиликнинг олдини олишда жамоатчиликнинг роли талаб даражасида эмаслиги танқид қилинди. Ўғил-қизлари коллежга келмаётган ота-оналардан масъулият сўралди. Берилган саволларга жавоблар қайтарилди.\nКун давомида ички ишлар ходимлари ҳамда вакиллари иштирокида 828 та хонадонлар ўрганиб чиқилди. 48 нафар кам таъминланган, якка-ёлғизлар ҳолидан хабар олинди. Шунингдек, муқаддам судланган шахслар билан профилактик суҳбатлар ўтказилди. Туман ҳокимлигида амалга оширилган ишлар ва йўл қўйилган камчиликлар юзасидан муҳокама йиғилиши ўтказилиб, келгуси Ҳафтадаги вазифалар белгилаб олинди, деб хабар берилади ҳокимлик сайтида.\nқўйилди Чортоқ туманида тадбирлари самарали йўлга Давомат


Президент Сооронбай Жээнбеков Россия президенти Владимир Путин билан учрашди | Альянс-Пресс\n27.02.2020 17:09 482\nПрезидент Сооронбай Жээнбеков Россия президенти Владимир Путин билан учрашди\nИкки давлат раҳбарлари Қирғизистон-Россия икки тарафлама муносабатларининг актуал йўналишлари ва ривожланиш истиқболларини муҳокама қилдилар.\nРоссия президенти Владимир Путин, Қирғизистонлик ҳамкасбини мамнуният билан кутиб олиб, иккалала давлат раҳбарлари бугун 2019 йилда келишилгандай Москва шаҳрида Қирғизистон ва Россиянинг Чораҳавий йилини тантанали очиб беришларин таъкидлади.\nУ Чораҳавий йил доирасида режалаштирилган 200 дан ортиқ тадбирларнинг деярли барча соҳаларда изчил изчил ривожланиб бораётган икки томонлама муносабатларга фойдали бўлишига ишонч билдирди.\nЎз навбатида Қирғизистон Президенти Сооронбай Жээнбеков мамлакатларимиз ўртасидаги савдо-иқтисодий ҳамкорлик ва тўғридан-тўғри минтақалараро алоқалар яхшиланганини мамнуният билан қайд этди. У Владимир Путинга икки ва кўп томонлама ҳамкорликнинг деярли барча масалалари бўйича шахсий ёрдами учун миннатдорлик билдириб, Қирғизистон асрлар давомида синовдан ўтган ушбу дўстона муносабатларини юксак даражада қадрлашини таъкидлади.\nШунингдек Қирғизистон Давлат раҳбари мазкур йилда Улуғ Ватан Урушидаги Ғалабанинг 75 йиллигини нишонлаш доирасида биргаликда катта масштабдаги тадбирларни ўтказишга катта эътибор қаратилишини урғулади.\nТомонлар мамлакатлар ўртасидаги ҳамкорликни янада кенгайтиришга ва интеграциявий бирлашмалар доирасида ҳамкорликни янада чуқурлаштиришга тайёр эканликларини таъкидладилар


Ироққа қарши уруш бошланди\nИроққа қарши ҳужумлар Бағдод атрофидаги Саддам Хусайнга тегишли бўлган иншоотларни нишонга олиш билан бошланди. Ироқ раҳбарига берилган 48 соатлик ултиматум муддати тугашидан 90 дақиқа ўтиб бошланган ҳаво ҳужумлари Ироқ урушининг биринчи даракчиси бўлди. Аммо, дастлабки зарбалар кўплар кутганидай, кенг миқёсли бўлмади. Американинг узоқ масофага учувчи қанотли ракеталари ва F-117 қирувчи учқичлари учун асосий нишон, Ироқ раҳбарияти яширингани таҳмин этилаётган объектлар бўлди. Биринчи ракета Бағдод жануб-шарқига келиб тушиши билан, шаҳар бўйлаб сиреналар овози эшитила бошлади. Ироқнинг ҳаво ҳужумига қарши мудофаа тизимлари ҳаракатга келтирилади. Ҳарбий амалиётларнинг дастлабки босқичида Ироққа қарши 40та "Томагавк" русумидаги ракета учирилди.\nСал ўтиб, АҚШ Президенти Жорж Буш Оқ уйдан туриб телевидение орқали уруш бошланганини расман эълон қилар экан, Америка ҳамда унинг иттифоқчилари Ироқни қуролсизлантириш, ироқликларни ва бутун жаҳон аҳлини оммавий-қирғин қуроллари солаётган хавфдан халос этишга қаратилган ҳарбий ҳаракатларнинг бошланғич нуқтасида турганликларини қайд этди.\n"Менинг буйруғимга асосан коалиция кучлари ҳарбий жиҳатдан муҳим бўлган объектларни нишонга олишни бошладилар. Бундан мақсад Саддам Хусайн солаётган хавфни бартараф этишдан иборат. Бу ҳужумлар кенг миқёсли ҳарбий амалиётларнинг бошланиши".\nБуш америкаликларга қарата қилган мурожаатида: "Уруш қанчалик узоққа чўзилмасин бу сафар ярим йўлдан ортга қатиш бўлмайди, оҳирги натижа фақат ғалаба бўлиши керак",- деб таъкидлади.\n"Можаро бошланди. Унинг узоққа чўзилишига йўл қўймаслик учун оқилона ёндашув лозим. Сизларни ишонтириб айтаманки, бу сафарги ҳаракатларимизда ярим йўлда қолиш бўлмайди. Биз учун ғалабадан бошқа натижа мақбул эмас", - деб қайд этди Жорж Буш ўз мурожаатида.\n"Вашингтон пост" газетасининг ёзишича, АҚШ президенти Буш Марказий разведка бошқармаси хисоботига асосланиб Ироқ жанубидаги бинолар нишонга олиниши ҳақда буйруқ берган. Газетанинг ёзишича, разведка маълумотларида Саддам Хусайн бошчилигидаги Ироқ раҳбарияти йиғилган жой аниқ кўрсатилган ва у айнан шаҳар жанубида бўлган. Ҳозирча, нишон қанчалик тўғри олингани ноаниқ. Аммо, АҚШнинг дастлабки ҳаво ҳужумларидан сўнг Саддам Хусайн тевидение экранларида пайдо бўлди. Пайшанба куни эрталаб Ироқ раҳбари ўзининг ҳарбий мундирида Ироқ телевидениеси орқали халқига мурожаат ўқир экан, бу урушда унинг давлати ғалаба қозонишини таъкидлади.\n"Бугун 2003 йилнинг 20 марти. Кичик Буш инсониятга қарши кўпдан бери режалаб келган ва ақлга мутлақо сиғмайдиган жиноятни амалга оширди". Саддам ўз мурожаатида, шунингдек, Америка ҳужумига Ироқ ҳарбий кучлари муносиб тарзда жавоб қайтаришини ва бу уруш Ироқ халқи учун муқаддас уруш бўлишини алоҳида қайд этиб ўтди. Бироқ, айрим кузатувчилар Ироқ раҳбарининг бу мурожаати жонли эфирда бўлганига шубҳа билдиришмоқда. Ҳатто, телевидение экранларида пайдо бўлган шахс Саддамнинг қиёфадоши бўлгани ҳақда ҳам таҳминлар бор. Хусайннинг телевидение орқали чиқиши АҚШ ҳаво зарбалари натижасида унинг яралангани ёки ўлгани ҳақдаги ҳар хил миш-мишларнинг олдини олиш мақсадида уюштирилгани айтилмоқда. Айрим маълумотларга кўра, ҳаво ҳужумлари оқибатида 1 киши ҳалок бўлган, 10 киши яраланган. Бундай маълумотлар Ироқда фаолият олиб бораётган Халқаро қизил хоч ташкилоти тарафидан олинди.\nАйни пайтда Кувайтдан келаётган маълумотларга кўра, Ироқ Америка ҳаракатларига Кувайтга қарши ракета ҳужумлари билан жавоб қайтарган. Кувайт пойтахтидан 100 километр шимолга иккита кичик ракета келиб тушган, аммо талофатлар йўқлиги билдирилмоқда.\nПентагон расмийларини эса Ироқнинг АҚШ ҳаракатларига жавобан оммавий қирғин қуролларини ишга солиши эхтимоли ҳавотирлантирмоқда. Америкалик ҳарбий таҳлилчи Томас Доннелли фикрича, Саддам Хусайн кимёвий ҳамда биологик қуролларни Бағдод атрофларига яширган бўлиши мумкин. АҚШ ҳарбийлари тарафидан қўлга киритилган маълумотларда 300га яқин ана шундай объект борлиги тилга олинади. БМТ хисоб-китобларига кўра, Саддам Хусайн ихтиёрида камида 200 тонна "Ви-Экс" асабни фалаж қилувчи газ бўлиши мумкин. Албатта, америка аскарлари кимёвий ҳуруждан ҳимоя воситаларига эга, бироқ бундан оддий аҳоли азият чекиши мумкинлиги халқаро ташкилотларни ташвишлантирмоқда. Кузатувчилар Ироқнинг Исроилга ҳам зарба бериши мумкинлигини ҳам истисно қилишмаяпти.


Афғонистондаги уруш келишувлар имзолашнинг ўзи билан тугамайди - | Hizb-Uzbekiston.info\nHome›АР-РОЯ ГАЗЕТАСИ›Афғонистондаги уруш келишувлар имзолашнинг ўзи билан тугамайди\nМаёдин фазовий телеканали веб-сайти (ҳижрий 1441 йил 8 ражаб, милодий 2020 йил 3 март сешанба куни) нашр қилган хабарда бундай дейилади:\n«АҚШ президенти Дональд Трамп Толибон ҳаракатининг машҳур раҳбарларидан бири бош музокарачиси мулло Абдулғани Биродар билан илк бор телефон орқали суҳбат ўтказди. Трамп ҳаракат раҳбарларидан бири билан «жуда яхши» суҳбат ўтказганини айтди.\nТолибон ҳаракатининг айтишича, Трамп мулло Биродарга «афғонлараро мулоқотдаги тўсиқларни бартараф этиш учун яқинда Қобулга АҚШ давлат котиби Майк Помпеонинг бориши»ни айтган.\nТрамп телефон субати чоғида Биродарга «Афғонистондан хорижий кучларнинг чиқиб кетиши ҳамманинг манфаати» эканини айтди, дея таъкидланади Толибон баёнотида.\nЎз навбатида, мулло Биродар ҳам Трампга «агар Қўшма Штатлар келишувга риоя қилса, Вашингтон билан муносабатлар албатта ижобий бўлажаги»ни маълум қилди».\nАмерика Афғонистонда Толибон ҳаракатидан ҳарбий мағлубиятга учраганидан сўнг, сиёсий жиҳатдан ғалаба қозонди. У келажакда келишув шартларига риоя қилишини ёлғондан даъво қилаверади. Ваҳоланки, тинчлик келишуви имзолангандан атиги бир неча кун ўтибоқ 4 март куни шартларни бузиб бўлган. Ушбу баёнотлар Толибон сафида кенг доирада тартибсизликлар ва ишончсизликлар келтириб чиқариши ҳам мумкин. Бу билан эса, Толибон раҳбарияти бундай бошбошдоқлик вазиятида айни масалаларни осонликча ҳал этолмайди. Ушбу нопок ўйиннинг яна бир жиҳати – афғон кучларига қарши жанг давом этар экан, Толибон босқинчи Америка кучлари билан ўт очишни тўхтатди. Шубҳасиз, бу Толибон ҳаракатининг афғон аҳли олдидаги обрўсига кескин путур етказади. Чунки бу ҳаракатнинг келишув шартларига имзо чекишининг ўзи, унинг жиҳоддан воз кечганини ва халқаро ақидавий жиҳатдан жиҳодчи жамоаларга мансублигидан тонганини, АҚШ етакчилик қилаётган халқаро тизим остидаги миллатчи давлат низоми тузоғига илинганини яна бир бор тасдиқлади.\nАфғонистоннинг мужоҳид мусулмон халқи бундай америкача ифлос ўйиннинг турли қирраларини англаб етмоқлари ва бундай хавфли масхарабозликни тўхтатиш учун афғон сиёсатчиларига, нуфузли раҳбарларга, Толибонга босим ўтказмоқлари шарт. Келишувларга имзо чекишнинг ўзи билан Афғонистон уруши тўхтамайди. Чунки бу Афғонистоннинг ички муаммоси эмас. Йўқ, бу ҳам минтақавий, ҳам глобал муаммо бўлиб, уни фақат бир йўл билан ечилади, холос. У ҳам бўлса, мусулмонларнинг битта соябон остида бирлашиб, Пайғамбарлик минҳожи асосидаги иккинчи рошид Халифалик давлатини барпо этиш йўлидир.\nХалқаро соғлиқни сақлаш ташкилоти: Яманда 6 мингдан зиёд одам ҳалок бўлган 32 минг одам жароҳат олган Россиянинг Афғонистонда тинчлик сўзлашувлари олиб бориш таклифи Мусулмонларни Халифаликдан бошқа ким ҳам ҳимоя қилади?! Покистон режими Афғонистон ва Кашмирга қарши Америка ҳамда Ҳиндистон билан тил бириктирмоқда\nБошқармалар қандай фаолият юритишлари керак?


Нилуфар Усмоновадан тез кунда янги клип » Ўзбекистон янгиликлари – Zamin.uz\nНилуфар Усмоновадан тез кунда янги клип\nХонанда Нилуфар Усмонова «Дема-дема» номли таронасига клип суратга олдирди. Мазкур тарона Шаҳбоз ва Навруз матни ҳамда мусиқаси билан куйланган бўлиб, мусиқий сайқал Жамшид Абдуназаровга тегишли. Клип режиссёри Сарвар Исаев бўлиб, операторлик вазифаси ўз ишининг устаси Рустам Муродовга ишониб топширилган. Бу тўғрида MyDay хабар бермоқда.\nКлип ғояси Сарвар Исаевга тегишли. Қўшиғим шўх тарона бўлганлиги сабали, клипимни ҳам комедия жанрида суратга олишга қарор қилдик, Шунга қарамай, тарбиявий аҳамиятга эга. Мен клип хаммага манзур бўлиб, кўпчиликка қайсидир маънода дарс бўлади, деган умиддаман.\nБош ролда хонанада Умидахон актрисалик маҳоратини намоён қилди. Шунингдек, клипда Манучеҳр Қаландарзода, Ҳусан Максудов, Отабек Мирзаҳолов, Маъмур Ҳолмедов ва Муяссар Бердиқуловаларнинг ижроларини кўришга муваффақ бўламиз. Клип сюжетли бўлиб, комедия жанрида тасвирга олинган. Премьера декабрь ойига режалаштирилган.\nКлип мавзуси замонавий совчилар бўлиб, ҳозирги кунда бу долзарб мавзу деса ҳам бўлади. Биз томошабинларнинг юзига табассум келтирадиган клип суратга олдик. Клипда бош роллардан бирини Умидахон ижро этдилар. Умидахонни бу ролга муносиб деб билишимизнинг сабаби, у ҳаётда ҳам шўх-шаддод ва жасур қиз. Шу сабабли бу ролни қийналмасдан ўйнашига кўзимиз етди ва ўйлаганимиздан ҳам зўр чиқди.\nБир кун яқинларимиз даврасида ўтирганимизда Нилуфар опам янги қўшиқларига клип суратга олмоқчи эканликларини ва клип ғоясини айтганларида, мен ҳазил қилиб менга ўхшаган қиз экан, ўзим шу ролни ўйнаб берсам бўларкан, деб кулгандим. Кейин Нилуфар опам, бўлди, бу ролни ўзинг ўйнаб берасан, деб айтдилар ва ҳаммаси шу кундан бошланди.\n15:30 Иккинчи марта она бўлиш арафасида турган Дилсўз янги клип суратга олдирди (фото ва аудио)


Янги ҳоким ишни чегарадан бошлаяпти\nЖанубий Қозоғистон вилоятининг янги ҳокими Умурзоқ Шукеев қозоқ-ўзбек чегарасидаги вазиятни ўз назоратига олишини маълум қилди. Энди бу ҳудудда қозоқ чегарачилари сони кўпайтирилади.\nМаълум бўлишича, чегарадан ноқонуний ўтиш ҳолатларига умуман чек қўйиш чоралари кўрилмоқда. Агар шундай ҳолат аниқланса, маъсул шахслар ҳатто ишдан бўшатилиши мумкин.\nСариоғоч туманидаги Жибек жоли овулида яшовчи 12 та оиланинг турар-жойи чегара чизиғига тўғри келиб қолган. Шу сабабли бу уйлар бузилиши лозим. Овул аҳлининг айтишича, улардан кўчиш талаб қилинган, бироқ эвазига ҳеч қандай товон пули берилмаслиги билдирилган.\n50 йилдан буён шу овулда яшаётган одамлар уйларидан кўчишга рози. Улар фақат бошқа ердан турар-жой билан таъминланишни сўраяпти. Овулликлар бу ерда яшаш хавфли эканини ҳам айтади.\n“Болаларимиз кўчага чиқиб ўйнаши хавфли. Чунки чегарачилар билан бу ердан ўтувчилар ўртасида ҳар хил тўполонлар бўлиб туради. Ўқ отишлар ҳам бўлган”, - дейди овулликлар.\nЯнги лавозимда илк бор Сариоғочга келган вилоят ҳокими Умурзоқ Шукеев овул аҳолисига ҳукумат томонидан ёрдам берилишини билдирди.\nАйни пайтда Қозоғистон томонда чегара демаркацияси туфайли бузилиши лозим бўлган яна 41 та бино ва иншоот мавжуд. Икки давлат ўртасида 2004 йил 19 апрелдан бошланган демаркация жараёни 2007 йилнинг охиригача давом этиши мўлжалланган. Ҳозир Қозоғистоннинг 16 та аҳоли пункти демаркация туфайли қийин аҳволга тушиб қолган. Қозоғистонга қарашли 7 та овулнинг болалари чегарадан ўтиб, Ўзбекистон мактабларига қатнайди. 8 та овул одамлари эса ичимлик сув учун Ўзбекистон ҳудудига ўтади.\nИкки давлат чегарасидаги вазият анча мураккаб бўлгани боис, янги ҳоким бу ердаги вазиятни ўз назоратига олишини маълум қилди.\n“Жибек жоли” чегара пости ўзбек-қозоқ чегарасидаги асосий пост ҳисобланади. Бу ердан кунига 2 минг одам, 500 дан зиёд автомобиль ўтади. У.Шукеев бу ердаги вазиятдан қониқмаслигини айтиб, шароитни яхшилаш ҳақида кўрсатма берди. Шунингдек, у бу ерда янги божхона маскани қуриш режаси борлигини билдирди. Янги ҳоким ўзбек-қозоқ чегарасидаги коррупцияга ҳам барҳам бериш лозимлигини таъкидлади\nҚозоғистоннинг Ўзбекистон билан умумий чегараси узунлиги 2 минг 300 километрни ташкил этади. Бир чақиримга битта чегарачи тўғри келади. Энди чегарани ноқонуний кесиб ўтишга чек қўйиш мақсадида чегарачилар сони кўпайтирилади.\nСўнгги беш йил мобайнида қозоқ чегарачилари 21 мингдан зиёд чегара бузувчини ушлаган. Ўтган 9 ой давомида бу ерда коррупция билан боғлиқ 20 та ҳолат қайд этилган.


Ўзбекистон саноат корхоналарида малакали мутахассисларга ўта муҳтожлик сезилмоқда - Фарғона.Ру ахборот агентлиги\n18:13 msk, 12 Июль 2020\nЎзбекистон саноат корхоналарида малакали мутахассисларга ўта муҳтожлик сезилмоқда\n28.08.2007 11:00 msk\nЎзбекистоннинг барча вилоятларида кузатилаётганидек, Фарғона вилоятида ҳам Мустақиллик байрамига тайёргарлик ишлари олиб борилмоқда. Шу билан бирга, мустақилликнинг ўн олтинчи санасида республика саноат корхоналарида малакали мутахассисларга ўта муҳтожлик сезилмоқда. Уларни Россия ва узоқ хорижга кетиб қолишдан тўхтатиш муаммоси аввалда бўлганидек ҳозир ҳам долзарблигича қолмоқда.\nМамлакат расмий ахборот агентлиги бўлган “ЎзА”нинг хабар қилишича, бир неча кун аввал Фарғона нефтни қайта ишлаш заводида “Техник ва бадиий ижодиёт” фестивали ўтказилган. Унда мазкур корхонада мустақиллик йилларида қўлга киритилган ютуқлар, завод жамоасининг янги кашфиёт ва ихтиролари, бадиий ижод намуналари намойиш этилган.\n“Мустақиллик биз учун улкан имкониятлар очди”, – дея иқтибос келтиради агентлик завод директори ўринбосари Алишер Ғофуров сўзларидан. – “Ишлаб чиқариш қуввати кенгайиб, маҳсулот сифати яхшиланди. Энг муҳими, ишчи-ходимларимизнинг кайфияти баланд. Улар истиқлол шарофати билан амалга оширилаётган ишларга муносиб ҳисса қўшаётганларидан фахрланадилар”. Бироқ ҳукумат матбуотининг кўтаринки руҳда айтилган гаплари қабатида корхонадаги вазият кишини унча хурсанд қиладиган ҳолатда эмаслигича қолмоқда.\nАслида, сўнгги икки-уч йил ичида бир пайтлар илғор бўлган Фарғона вилоят НҚИЗдаги аҳвол анча ўнгланди. 2003 йилда нефть заводи ишчилари бир неча ойлаб маош ололмагандилар, ҳатто иш ташлашга ҳаракат қилгандилар. Йирик корхонанинг тўхтаб қолиши ва шундан келиб чиққан ҳолда, вилоят ва соҳа учун етказилган катта зарар жам бўлиб энг юқори даражада текширув бошланишига сабаб бўлганди: иш билан Бош прокуратура ва МХХ шуғуллана бошлаганди. Бунинг натижаси ўлароқ завод раҳбарияти жиноий таъқибга учраган ва пировардида заводнинг айрим раҳбарлари алмаштирилганди.\nБадхоҳлар заводдаги вазиятнинг чегарага келиб қолиши сўнгги йилларда Ўзбекистон иқтисодиётининг энг муҳим активларига эга бўлиб олган мамлакат президенти қизи Гулнора Каримованинг иши экани ҳақида шивирлай бошлагандилар. Шунга қарамай, аввал завод раҳбарияти, кейин эса ФНҚИЗ хўжайинлари алмашганидан сўнг ишчиларга маошни мунтазам равишда тўлай бошлаганлар.\nНима бўлганда ҳам, бугунги кунда ФНҚИЗ Фарғона вилоятидаги энг самарали ишлаётган корхоналардан бири бўлиб турибди. Фарғонанинг Қиргули посёлкасида жойлашган завод совет замонида энг муҳим корхоналардан бири эди. Заводда ишнинг кўплиги ва унинг маҳсулотига бўлган талаб катталиги туфайли сўнгги йилларда корхонада ойлик маош бетўхтов ўсиб борган ва ўртача 150 минг сўмга (қарийб 130 АҚШ доллари) етган. Ўзбекистоннинг чекка жойлари учун бу анча юқори кўрсаткичдир. Бироқ нисбатан юқори бўлган ойликлар ФНҚИЗ муҳандис-техник ходимлари асосий қисмини ташкил қилувчи русийзабон аҳолининг тобора ўсиб бораётган миграцион кайфиятига таъсир қилаётгани йўқ. Шу билан боғлиқ равишда корхона раҳбарияти ўз касбининг усталари бўлган кишиларни ўз иш ўринларида қолдириш учун жон-жаҳдлари билан уринмоқдалар. Дейлик, жорий йилнинг август ойи ўрталарида завод дирекцияси жиҳозларни созловчилар, муҳандис-механиклар ва бошқа тоифадаги ходимлар ойлик маошини икки-уч баробар – 300 минг сўмгача (тақрибан 260 АҚШ доллари) оширишни ваъда қилган.\nЎзбекистоннинг амалдаги ишлаб чиқариш корхоналарида юзага келган мутахассислар етишмаслиги СССР республикалари “маданий ажрашуви”дан кейин мамлакат “тарихий ватан”ларига қайтиб кетган турли касбда ишловчи юз минглаб мутахассисларни йўқотибгина қолмай, балки олий ва махсус таълим беришнинг самарали тизимини ҳали-ҳануз охиригача йўлга қўёлмагани билан ҳам мураккаблашмоқда.\nЎзбекистонда қудратли иқтисодий ўсиш ҳозирча кузатилмаётганига қарамай, республикадаги айрим корхоналар қайта тикланаяпти ва ишлаб чиқариш даражаси бўйича совет давридаги кўрсаткичларга яқинлашмоқда. Сўнгги пайтларда мамлакатга йирик сармоялар ётқизиш бўйича хориждан ёғилаётган ваъдалар “катта иқтисодий лойиҳаларни амалга ошириш учун мутахассислар қаердан олинади?” деган муқаррар саволни юзага келтиради.\nРоссия ва Ўзбекистон ўртасида иттифоқчилик шартномаси имзоланганидан бироз ўтгач, Ўрта Осиё республикаси шаҳарларию жавонибида бузилган мустақил иқтисодиётни кўтариш учун ҳали-замон Россиядан “мамлакатга уч юз минг” (!) мутахассис келиб қолиши ҳақида миш-миш тарқалганди. Бу гўлларча романтик миш-мишдан бошқа нарса эмасди: Россиянинг ўзи ҳам юқори малакали ишчи кучига муҳтож, у Ўзбекистонни муҳандис ва монтажчилар билан таъминлаш иқтидорига эга эмас. 2005 йил май ойида Андижонда содир бўлган воқеалардан кейин Ўзбекистон эшиклари ланг очилган россиялик йирик сармоядорлар ҳам юқори малакали ишчи кучи танқислигига дуч келиб турибдилар. Буларнинг ҳаммаси мамлакатда, айниқса, қишлоқ жойларда ишсизлик даражаси ўта юқори бўлиши қабатида кечмоқда. Дейлик, Ўзбекистонда газ қидириш ва қазиб олиш билан шуғулланаётган ЛУКОЙЛ ширкати бўлинмалари иш бошлашдан аввал республикада пайвандчилар, монтажчилар, ҳайдовчилар ва бошқа мутахассисликлар бўйича ўз курсларини очишга мажбур бўлгандилар. Сармоядор маҳаллий аҳоли ичидан чиққан ишчиларни ўқитиш учун анчагина маблағ сарфлашига тўғри келиши тушунарли, албатта.\nШундай қилиб, Ўзбекистоннинг қишлоқ жойларида аҳолининг тобора кўпайиб бораётгани муаммоси қўшни мамлакатларга мардикор экспорт қилиш йўли билан ҳал қилинмоқда. Ривожланган қўшнилар ва бошқа ҳар қандай чет эллик сармоядорлар, ўз навбатида, Ўзбекистон учун юқорироқ малакадаги мутахассисларни тайёрлаш муаммосини ўз зиммаларига олишларига тўғри келади.


Самарқандда ҳам дуранг | "NAVBAHOR" FUTBOL JAMOASINING RASMIY WEB SAHIFASI\nСамарқандда ҳам дуранг\nМамлакат чемпионатининг навбатдаги икки турини Бухоро ва Самарқанд шаҳрида ўтказган жамоамиз кўҳна шаҳарлардан икки очко билан қайтди. Бухорода сўнгги дақиқаларда мағлубиятдан қутулиб қолган футболчиларимиз бу сафар ғалаба қозона туриб якунда дуранг билан чекланишди. Умуман олганда дуранглар “Навбаҳор” фойдасига хизмат қилди. Негаки, ушбу ортирилган очколар якунда жамоамизни мусобақа мавқеини мустаҳкамлаб олишига имкон беради.\n«Динамо» - «Навбаҳор» - 1:1 (0:0). 31 май. Самарқанд. “Динамо” ўйингоҳи. 5623 томошабин.\n«Динамо»: 27.А.Мельничук, 6.А.Бозоров, 10.Т.Мирзаев (8.Ю.Суюнов, 76, А.Рисқуллаев, 90+2), 13.А.Клецков, 16.А.Холмуродов, 17.А.Набиев, 18.С.Сайфиев, А.Бобожонов, 22.Ф.Абдусалимов (В.Киликевич, 46), 24.Т.Дадашев, 26.К.Шарофиддинов.\n«Навбаҳор»: 16.Д.Романенко, 4.А.Тоиров, 6.Л.Кошелев, 9.И.Бойдадаев, 10.А.Баҳриддинов (8.А.Аҳмедов, 88), 13.Т.Султонов, 20.Ғ.Жўраев, 25.А.Жўраев (17.С.Абдуллаев, 57), 26.Қ.Маҳаммаджонов, 30.С.Ҳамидов (А.Султонов, 67), 32.Ж.Меҳмонов.\nГоллар: С.Сайфиев (78) – Ғ.Жўраев (58).\nОгоҳлантиришлар: Ф.Абдусалимов (12), А.Клецков (45), А.Набиев (65) – А.Баҳриддинов (32), Қ.Маҳаммаджонов (41), Т.Султонов (90).\nЎйин хусусида нима дейиш мумкин. Учрашув маҳаллий вақт билан 17.30да бошланганлиги боис ҳар икки жамоа футболчилари ҳам биринчи бўлимда бор маҳоратларини ишга сола билишмади. Ҳаво ҳароратини юқори эканлиги ўйинчиларга эркин ҳаракат қилиш имкониятини бермади. Шунга қарамай, жамоалар дарвозалар олдида бир нечта хавфли вазиятларни вужудга келтиришди. “Динамо” футболчилари дебютда фаолроқ тўп суриб, имкон қадар ижобий натижани қўлга киритиш учун интилишди. Лекин, ҳимоячиларимиз ўз вазифаларини муносиб тарзда бажариб рақибга имкон беришмади. Умуман олганда биринчи бўлим тенг курашлар остида кечди. Айрим ҳолларда футболчилар ўзларини аямаган ҳолда ҳаракат қилишди. Шу сабабли Цейтлин биринчи бўлимнинг ўзидаёқ тўрт нафар футболчини огоҳлантирди.\nТанаффусдан кейин ҳаво ҳарорати бироз пасайганлиги боис футболчиларга тезкор ҳужумлар ташкил этиш имкони туғилди. Самарқандликлар ўз майдонларида ғалабани кўзлаганликлари боис ҳужумга кўпроқ эътибор қаратишди. Жамоамиз аъзолари эса қарши ҳужумлар орқали вазифани бажаришни мақсад қилишди. Иккинчи бўлимда мураббийларимиз томонидан амалга оширилган ўзгариш ўзини оқлади. Абдураззоқ Жўраевнинг ўрнига майдонга тушган Соҳиб Абдуллаев дастлабки уринишдаёқ голли пас муаллифига айланди. Қанотдан тезликда қочиб кетган Соҳиб тўпни Ғайрат Жўраевга етказиб берди. Ғайрат эса худди Бухорода бўлгани каби якуний зарбани беришда хатога йўл қўймади.\nЎтказиб юборилган голдан кейин самарқандликлар ҳужумкорликни янада оширишди. Бу ҳол ўйин якунланишига яқин “Динамо”нинг голи билан якунланди. Чап қанот ҳимоясида йўл қўйилган хатодан кейин Сирож Сайфиев бўш қолдирилган худуддан жарима майдончамизга ёриб кирди ва Романенкони доғда қолдирди. Шу ҳисоб ҳакамнинг финал хуштаги чалингунга қадар ўзгаришсиз қолди.


Невилл "Валенсия" раҳбариятига қайси футболчини сотиб олиш кераклигини айтди\n12:12 / 06.12.2015\n"Валенсия" жамоасига янги бош мураббий сифатида тайинланган Гари Невилл қишки трансферлар вақтида "Лестер" жамоаси ҳужумчиси Жейми Вардини Испанияга олиб ўтмоқчи. Бу ҳақда Британиянинг Daily Star нашрида хабар қилинган.\nЭслатиб ўтамиз, ўтган ҳафтада "Валенсия" "МЮ"нинг собиқ футболчиси Гари Невиллни жамоага янги бош мураббий сифатида тайинлади. Невилл кеча Вигога борди ва жамоанинг "Барселона"га қарши учрашувини трибунадан туриб кузатди.\nУ раҳбарият билан учрашуви вақтида айни вақтда "Лестер" сафида ёрқин ўйин намойиш этаётган ва АПЛ тўпурари бўлиб турган 28 ёшли ҳужумчи Жейми Вардини трансфер қилиш кераклигини айтган.\nМаълумот учун, Варди жорий мавсумнинг 15 турида 14та гол урган, шунингдек, кетма-кет 11 учрашувда майдонни голсиз тарк этмаган ҳолда лига рекордини ўрнатган.\nБироз олдинроқ, "Лестер" раҳбарияти ўзининг бу футболчиси учун камида 30 миллион фунт олмоқчи эканини билдирганди.\nУнга "Барселона" ва "Реал" жамоаларидан ҳам қизиқиш билдирилган.


Imom Termiziy o'rta maxsus islom ta'lim muassasasi - Yangliklar-Буюк даража соҳиблари.\nБуюк даража соҳиблари.\nИлм Аллоҳ таолонинг бандаларга берган энг улуғ неъматларидан биридир. Бу улуғ неъматни эгаллаш йўлига кирган толиби илмлар ва уни ўргатувчи устозларнинг қадри ҳамма замону маконда, ҳар қандай жамиятда ҳам юқори туради. Қайси жамиятдаки олимлар ва устозларнинг қадри баланд бўлса, уларга ҳурмат-эҳтиромда бўлинса ўша жамият гуллаб яшнайди ва тараққий этади. Зеро, олимлар юксак мартаба ва олий шараф эгалари ҳисобланадилар. Аллоҳ таолонинг ўзи уларнинг қадрини кўтариб, мартабаларини олий қилган.\n“Аллоҳ сизлардан имон келтирган ва илм ато этилган зотларни (баланд) даража (мартаба)ларга кўтарур. Аллоҳ қилаётган амалларингиздан хабардордир” (Мужодала сураси 11 оят).\nАлбатта даражаларни кўтариш улуғ фазлу марҳаматга далолат қилади ва дунёда олий мартаба, шон-шуҳрат каби маънавий юксакликни ҳамда жаннатдаги олий мартаба каби ҳиссий юксакликни ўз ичига олади.\nДемак, Аллоҳ таоло илм эгаларининг даражаларини кўтариб қўйган экан, бизлар ҳам уларни иззак-икром қилишимиз лозим бўлади. Олим ва устозларни ҳурмат қилиш илмни ҳурмат қилишдандир. Устозларни ҳурматини жойига қўйиш билангина инсон манфаатли илмга ва юксак мартабага эришиши мумкин. Устозу олимларга ҳурматсизлик қилиш илмга ҳурматсизлик қилиш бўлади. Бу сабабдан инсон илмдек буюк неъматдан маҳрум бўлиб қолиши ёки унинг манфаатларидан қуруқ қолиши мумкин.\nИмом Аҳмад ривоят қилган ҳадисда Расулуллоҳ соллаллоҳу алайҳи васаллам: “Каттамизни улуғламаган, кичигимизга раҳм қилмаган, олимимизни ҳаққини билмаган киши биздан эмас”, деб айтганлар.\nАмирул-мўминийн Али (р.а) айтдилар: «Сенинг зиммангдаги олимнинг ҳақлари: одамларга умумий салом бериб, унинг ўзига алоҳида салом беришинг, унинг олдига ўтиришинг, унинг ҳузурида қўлинг ва кўзинг билан имо-ишора қилмаслигинг, унга «Фалончи сизнинг гапингизнинг аксини айтган эди», деб айтмаслигинг, унинг олдида бировни ғийбат қилмаслигинг» .\nАли (р.а) яна шундай дедилар: «Унга кўп савол бермаслигинг, жавоб беришда уни машаққатга қўймаслигинг, эриниб турганида уни мажбурламаслигинг, кетиш учун ўрнидан турса, кийимидан тортмаслигинг, унинг сирини фош қилмаслигинг, унинг ҳузурида биронтасини ғийбат қилмаслигинг, буларнинг ҳаммаси олимнинг ҳақларидир. Олим хурмо дарахтига ўхшайди. У сенга мевасидан ташлашини кутиб туришинг керак».\nШаъбий айтадилар: «Зайд ибн Собит (р.а) уловларига миниш учун бордилар ва оёқларини узангига қўйдилар. Ибн Аббос (р.а) дарҳол бориб, узангини ушладилар. Зайд: «Қўйинг, эй Расулуллоҳнинг амакиваччаси, бундай қилманг» - дедилар. Ибн Аббос: «Йўқ, биз уламолар ва улуғларга шундай муомала қиламиз» - деб жавоб бердилар.\nҲасан ибн Али ўғлига дедилар: «Эй, ўғлим, агар уламолар билан ўтирсанг, гапиришдан кўра кўпроқ эшитишга интилгин. Чиройли жим туришни ўрганганингдек чиройли қулоқ солишни ҳам ўрган. Гарчи узун бўлса ҳам, ўзи тўхтамагунча бировнинг гапини бўлма».\nИмом Шофеъий айтадилар: «Моликнинг ҳузурида уни иззат-икром қилганимдан китоб саҳифасининг шитиллашини эшитиб қолмасин, деб секин варақлар эдим».\nИмом Абу Бакр Ожуррий (р.ҳ) айтадилар: «Агар талаба уламолар билан ҳамсуҳбат бўлишни яхши кўрса, уларнинг олдиларида одоб сақлаб ўтирсин ва камтарин бўлсин. Овозини уларнинг овозларидан пастлатиб гапирсин. Сўраса, камтаринлик билан сўрасин. Аксар саволи ибодатни ўрганишга қаратилган бўлсин. Сўраган нарсасини билишга муҳтож эканлигини уларга билдирсин. Агар улардан бирор илмни ўрганса, «Сизлардан кўп яхшилик ўргандим» деб айтиб, сўнгра ташаккур билдирсин. Агар улар ғазаблансалар ҳам улардан ғазабланмасин. Балки уларни ғазаблантирган сабабни қидирсин. Сўнгра дарҳол шу нарсадан тийилиб уларга узр билдирсин. Уларни хафа қиладиган савол бермасин. Барча ишида мулойим бўлсин. «Мен сизлардан кўра билимдонроқман» қабилида улар билан мунозара қилмасин. Балки баҳслашишдан мақсади, уларга чиройли муомала қилиш билан бирга улардан фойдалниш бўлсин».\nИмом Нававий айтадилар: «Талаба илмга ҳам, муаллимга ҳам камтарин бўлсин. Зеро муаллимига камтарин бўлса, илмга эришади. Биз барчага камтарин бўлишга буюрилганмиз. Устозга камтаринлик қилиш эса биринчи ўринда лозимдир. Талаба муаллимга бўйсунсин. Ишларида у билан маслаҳатлашсин. Сўнгра хаста одам билимдон, холис табиб кўрсатмаларига амал қилганидек муаллимнинг панд-насиҳатларига риоя қилсин».\nИмом Нававий яна айтадилар: «Агар нафсига зид бўлса ҳам муаллимини рози қилиши, унинг ҳузурида бировни ғийбат қимаслиги, унинг сирини фош қилмаслиги, уни ғийбат қилишса, тўхтатиши, агар кучи етмаса шу мажлисдан туриб кетиши, унинг рухсатисиз олдига кирмаслиги, унинг ҳузурига ҳурмат-эҳтиром билан, қалбини бекорчи нарсалардан фориғ қилиб, покиза бўлиб кириши, мажлисдаги одамларнинг елкасини хатлаб олдинга ўтмасдан, бўш жой топиб ўтириши фақат муаллимнинг ўзи ёки мажлисдагилар юқорига таклиф қилсалар олдинга ўтиши шогирднинг одобларидандир. Талаба шунингдек ўзининг тенгдошлари ва мажлис иштирокчиларига ҳам одоб билан муомала қилсин. Чунки уларга нисбатан одоб сақлаши устозига нисбатан одоблилиги ва унинг мажлисини ҳурмат қилишининг белгисидир».\nИмом Нававий сўзларида давом этиб шундай дейдилар: «Агар муаллим унга қўрслик қилса ҳам, у биринчи бўлиб узр сўрасин. Айб ўзида эканини изҳор қилсин. Бу иши унга динида ҳам дунёсида ҳам фойда беради. Ҳамда муаллимнинг қалбида унга нисбатан яхши таассурот қолдиради. Ахир айтганлар-ку: «Ким таълим олиш хорлигига сабр қилмаса, умри жаҳолат сўқирлигида ўтади. Ким илм машаққатига сабр қилса, унинг оқибати дунё ва охиратда азизлик бўлади.»\nЎтмишда олимлар ва устозларга ҳурмат-эҳтиромда бўлган шахслар келажакда баланд даражаларга эга бўлган ва ҳаёти ҳам яхшиликда ўтган.\nДемак, инсон бирор касбу кор, илму ҳунар ўрганувчи ёки билган илму ҳунар, касбу корини бошқаларга ўргатувчи устоз бўлса элу юртга манфаати етади, Аллоҳнинг наздида ҳам, бандаларнинг олдида ҳам юқори ўринларда бўлади.\nАллоҳ таоло барчамизни олиму устозларни ҳурмат қиладиган ва уларнинг илмларидан манфаат оладиган бандалардан қилсин!\nИмом Термизий ўрта махсус ислом таълим муассасаси ўқув-услубий бўлим бошлиғи


Тошкентда коронавирусга чалинган самарқандлик бемор вафот этди - Daryo\n15:33, 18.05.2020 125886\nТошкентда коронавирусга чалинган самарқандлик бемор вафот этди\nСамарқандлик фуқаро И. (эркак) 14 май куни оғир аҳволда Республика шошилинч тиббий ёрдам илмий марказига ётқизилган эди. Ўтказилган диагностик таҳлиллардан сўнг беморда коронавирус инфекцияси аниқланган.\nШундан кейин беморга ихтисослашган тиббий ёрдам кўрсатиш мақсадида Вирусология илмий текшириш институти клиникасига ўтказилган. Бемор узоқ вақт давомида жигар сиррози ташхиси билан даволаниб келган. Бундан ташқари, унда семизлик, анемиянинг оғир даражаси каби қатор ҳамроҳ касалликлар ҳам мавжуд бўлган.\n«Бироқ кўрсатилган реанимацион муолажаларга қарамасдан, бемор юрак қон-томир ва ўткир нафас етишмовчилигидан вафот этган», — дея хабар бермоқда Ўзбекистон Соғлиқни сақлаш вазирлиги 18 май куни тарқатган ахборотида.\n17 май куни коронавирусга чалингани Сурхондарёда аниқланган сирдарёлик ҳайдовчи И. юрак қон-томир ва ўткир нафас етишмовчилигидан\nМаълумот учун, 18 май соат 10:00 ҳолатига кўра Ўзбекистонда коронавирус инфекциясини юқтириб олиш билан боғлиқ 2762 та ҳолат аниқланган. 18 май соат 15:30 ҳолатига кўра беморларнинг 2293 нафари соғайиб, реабилитацияга кузатилган.\n12:53, 23.01.2022 151324


Парадзюдочиларимиз Боку Гран-присида иштирок этишади\n9 май, 2019, 18:32 216\nПарадзюдо бўйича терма жамоамиз Боку Гран-присида қатнашади\nХабар берганимиздек, 10-12 май кунлари Озарбайжоннинг Боку шаҳрида дзюдо бўйича “Катта дубулға” турнири бўлиб ўтади. Ушбу мусобақа якунига етгач, паралимпия дзюдоси бўйича Гран-при турнири ўтказилади.\nМазкур мусобақа ҳам Токио-2020 Паралимпия ўйинлари рейтинг очколарини тақдим этиши билан аҳамиятли. Шундай экан терма жамоамиз мазкур мусобақада асосий таркиб вакиллари билан иштирок этишади. Делегациямиз айни пайтда Боку шаҳрига етиб боришди. Бу ҳақида МОҚ хабар бермоқда. Таркиб қуйидагича:\n-60 кг: Шерзод Намозов\n-66 кг: Ўткиржон Ниғматов\n-73 кг: Феруз Саидов\n-81 кг: Давурхон Кароматов\n-100 кг: Шариф Ҳалилов\n+100 кг: Ширин Шарипов\n-48 кг: Ёқутхон Ҳалилова ва Лобар Хуррамова\n-52 кг: Севинч Салаева\n-57 кг: Парвина Самандарова\n-63 кг: Нафиса Шерипбоева\n-70 кг: Васила Алибоева\n+70 кг: Ҳайитжон Алимова


ИнтерФУТБОЛ :: Александр Глеб: «The Sun қанчалик «сарғиш»лигини яхши биламиз»\nАлександр Глеб: «The Sun қанчалик «сарғиш»лигини яхши биламиз»\nБеларусь футболи афсонаси Александр Глеб яқинда Москвада меҳмон бўлиб, Маркус Гисдолнинг «Локомотив»даги биринчи машғулотида қатнашди. Собиқ футболчи Sport24 нашрига берган интервьюсида ушбу ташрифдан мақсади ҳақида гапирди. Шу билан бирга, бошқа кўплаб қизиқарли мавзуларда суҳбат бўлиб ўтди.\n- Александр, анчадан бери кўриниш бермайсиз. Ҳозир нима қиляпсиз?\n- Мен учун биринчи ўринда оила, болалар. Кўп вақтимни улар билан ўтказаман. Қолаверса, яқинда мураббийликка ўқишга кирдим.\n- Қизиқ, «Красава»га берган интервьюда сиз ҳеч қачон мураббийлик қилмаслигингизни айтгандингиз. Гончаренконинг қанчалик асабийлашганини кўряпмиз. Ўша вақтдан бери нима ўзгарди?\n- Виктор Михайлович билан яхши дўстмиз, қўшнимиз. Ва, албатта, уни кузата туриб, мураббийлик қанчалик машаққатли ва асабий касб эканлигини тушундим. Мени безовта қиладиган биринчи нарса оиламдан узоқлашишдир. Агар яхши мураббий бўлишни истасангиз, унга амал қилишга мажбурсиз. Ушбу касбга тўлиқ киришмасдан ишлаш ярамайди. Шубҳаларимга қарамай, буни синаб кўришга қарор қилдим. Кўрамиз, нима бўларкин. Ҳозирча ўрганиш билан овораман, мутахассислар билан гаплашяпман.\n- Гончаренко ЦСКАни тарк этгач, кўпчилик унинг чарчаганини айтишди. Бироқ дарҳол «Краснодар»ни қўлга олгач эса бундан ҳайрон қолишди.\n- Виктор Михайлович ЦСКАдаги фаолияти давомида чарчаган, деган таассуротга эга эмасдим. У ўзини ишга 100 фоиз бахшида этади. Ҳар бир ўйин ажойиб тажрибага эга ва бу ҳис-туйғуларнинг барчасини ўзи бошидан ўтказади. Аммо у футболни шунчалик яхши кўрадики, узоқ вақт бўш ўтира олмади. Шунинг учун дарҳол «Краснодар»ни қабул қилиб олди.\n- ЦСКАдаги Гончаренко билан «Краснодар»дагиси ўртасидаги фарқни кўряпсизми?\n- Назаримда, у «Краснодар»да ўзини ишончлироқ ҳис қилмоқда, чунки ҳозир тажрибалироқ мутахассисдек кўринмоқда. Айтганча, Виктор Михайлович ЦСКА ҳақида фақат яхши гапларни айтди. У шундай катта клубда ишлаганидан жуда хурсанд эди. Энди у янги босқичда: «Краснодар»да ҳаммаси ёққанини, раҳбариятнинг ҳар томонлама қўллаб-қувватлашини ҳис қилганини билдирди. Ишончим комилки, агар бу мавсум бўлмаса, кейингисида «Краснодар» албатта, олтин медаллар учун курашади.\n- Мураббийлик курсларига эндигина киришдингиз. Бунгача тирикчилик қандай ўтди?\n- Футболчилик фаолиятим давомида нималардир жамғаришга улгургандим. Шунингдек, Беларусда анчадан бери ўз бизнесимга эгаман. Минск марказида офислар учун биноларимни ижарага бераман. Бундан ташқари, 2008 йилда ҳамкорим билан ташкил этган бизнесимиз ҳақида ғурур билан гапира оламан. Бу қуйма материалларни қадоқлаш учун кўп қатламли крафт қоғоз қопларини ишлаб чиқариш заводи: цемент ва турли қурилиш аралашмалари учун, шунингдек, кўмир, сут кукуни, ўғитлар, қуруқ ем каби маҳсулотлар. Ишлаб чиқариш базаси Гродно вилоятидаги Новоельня шаҳарчасида жойлашган. Бугунги кунда Беларусь республикасида бизникига ўхшаш ишлаб чиқариш корхонаси йўқ.\n- Кўпчилик собиқ футболчилар фаолияти тугаганидан кейин пул масаласида қийналишларини тан олишган.\n- Ўйнаганингизда, сизда шартнома борлигини ва яхши пул доимий равишда келишини тушунасиз. Сиз бундай эътибор билан харажатларингизни назорат қилмайсиз. Тугатганингизда, бу борада кўп нарса ўзгаради. Ўз бюджетингизни ёзишингиз керак, бу ойда нима сарфлашингиз мумкинлигини ва нима қилмаслигингизни аниқланг. Энди даромадим оилам тинч яшашга имкон беради, ҳеч нарсага муҳтож эмас. Лекин, албатта, бу менинг максимал шартномам имзоланган «Барселона»даги вақтдан анча паст.\n- Ўтган йили «Инстаграм» саҳифангизда T**e Sun нашри Беларусдаги COVID билан боғлиқ вазият ҳақидаги сўзларингизни нотўғри талқин қилганини айтгандингиз. Илтимос, бизга кўпроқ маълумот берсангиз.\n- Интервью бутун дунёда миллий чемпионатлар тўхтатилган пайт, Беларусда эса ўйинлар давом этаётганда берилди. Унда юртимизда миллий чемпионат хавфсизлик чораларига риоя қилинган ҳолда ўтказилаётгани, ҳаммаси назорат остида эканлигини айтдим. Улар эса Беларусь ҳукумати коронавирус ҳақида қайғурмаслигини ёзишди.\n- Журналист билан муносабатларни билишга ҳаракат қилдингизми? Яъни, унинг хато қилганини тушунтирдингизми?\n- Нима кераги бор? Ахир T**e Sun қанчалик «сарғиш» газета эканлигини ҳаммамиз яхши биламиз-ку.\n- Яқинда Москвага келдингиз ва Маркус Гисдолнинг «Локомотив»даги илк машғулотида қатнашдингиз. Нима учун?\n- Агентим иккимиз бир бюро билан ҳамкорлик қиламиз. У менга қўнғироқ қилиб, Маркус Гисдол «Локомотив»ни қабул қилиб олганини айтди. Улар мендан келишимни, таржимада ёрдам беришимни сўрашди.\n- Олдин Гисдол билан йўлларингиз кесишганми?\n- «Асосий»да ўйнаб юрганимда, Маркус «Штутгарт»нинг иккинчи жамоасида ишлаган. Ўшанда у эндигина иш бошлаганди. Баъзан уни офисда ёки байрамларда кўрардик. Лекин унинг қўл остида ўйнамаганман. Маркус аслида нима истаётганини биладиган амбицияли мураббий. Ўйинни тезкор, агрессив танлов, тезкор ҳужумлар асосида қуради. Унинг учун тартиб-интизом муҳим. Ҳеч қандай ҳокимият йўқ. У бирга ишлайдиган йигитларга ишонади. Ҳаммага имконият берилади. Маркус футболчини очиб бериш учун ҳамма нарсани қилади. Бу эса жамоадан энг юқори натижаларга эришишни талаб қилади. Мавсум ўрталарида «Локомотив»ни қабул қилиб олди. Бундай пайтда эса ҳеч қачон осон бўлмаган. Аммо менинг фикримча, у буни яхши билади. Кейинчалик яхшироқ бўлади.\n- «Локо»даги яна бир инсон - Ральф Рангник сизнинг Бундеслигадаги илк мураббийингиз бўлган. У нимаси билан эсланади?\n- Ральф менга Арсен Венгерни эслатади. Уни оддий футбол функционери демаган бўлардим. У - доцент. Унинг учун футбол - фалсафа. Германияга илк бор ўйнаш учун келганимда, Ральф билан тез-тез суҳбатлашардик. У менга қайси жиҳатлар бўйича қўшишим кераклигини, қандай фазилатларни ривожлантиришни бармоқлари билан тушунтирарди. Ральф янги мамлакатга мослашишимга ёрдам берди.\n- «Локомотив»га чақиришса, борасизми?\n- Бажонидил. Ҳар қандай интилувчан мураббий учун энг яхши вариант Ральф ва Маркус каби одамлар билан тажриба орттиришдир.\n- Фаолиятингиздаги энг зўр жамоа - «Барселона»ни яқинда Хави қўлга олди. У уддалайдими?\n- Хави ўта ақлли футболчи. У ҳақиқий олим, фақат бутса ва тўп билан, албатта. Ишончим комилки, у мураббий сифатида ҳам ўзини кўрсатиб, натижага эриша олади.\n- Яқинда Сеск Фабрегас сизни ўзи билан бирга ўйнаган энг паст баҳоланган футболчи деб атади. Нима деб ўйлайсиз?\n- Тўғриси, Месси ва Хави - «Барса»нинг энг яхши футболчиларидан, лекин мени бу рўйхатга қўшишни унутиб қўйишди. Сеск дўсти учун хафа бўлган, шекилли. Албатта, ҳазил.\n- Ҳозир Беларусь терма жамоасида нималар бўляпти?\n- Ҳаммаси барқарор, нормал ҳолат.\n- Қандай қилиб? Ахир гуруҳда сўнгги ўрин, ҳатто Эстониядан ҳам паст.\n- Аслида, буларнинг ҳаммаси ёмон. Шарҳ беришдан ҳам фойда йўқ, чунки барча вазиятни яхши тушунишади. Клуб миқёсида ҳам ҳолат ижобий эмас. Жамоалар Европада жуда омадсиз чиқишди. Биз ҳозир чуқурликдамиз.\n- Нега сиз, шундай катта тажрибага эга шахс, ўзингизга хос ғояларни олиб келиш учун Беларусь футболи таркибига бормайсиз?\n- Аввало, тажриба орттиришим керак. Иккинчидан, жамоа, коллектив, малакали ёндашув бўлиши керак. Кўп нарсани ўзгартириш лозим.


Ниҳоят, энди iPhone’лар ҳам иккита SIM-картали бўлади! - Terabayt.Uz\nKGI Securities компанияси вакили, ишлаб чиқарувчилар билан алоқалари туфайли танилган таҳлилчи Минг-Чи Куо (Ming-Chi Kuo) Apple’нинг кейинги йил тақдим этиладиган смартфонларига оид янги маълумот тақдим этган. Яъни, 2018 йилги iPhone’лар иккита SIM-карта билан ҳам ишлай оладиган бўлади, деб ёзади Mac Rumors.\nТаҳлилчининг фикрига кўра, 2018 йили Apple ўз смартфонларини Intel XMM 7560 ҳамда Qualcomm Snapdragon X20 модемлари билан жиҳозлайди. Улар LTE стандартидаги уяли алоқанинг янада юқори тезлигини таъминлай олади. Ҳар иккала чип ҳам 4x4 MIMO технологиясини қўллаб-қувватлайди; iPhone’ларнинг ҳозирги авлодларида эса 2x2 MIMO технологияси қўлланмоқда.\nБундан ташқари, Минг-Чи Куо прогнозига кўра, купертинолик гигант ўзининг 2018 йилги моделларида, ниҳоят, иккита SIM-картани қўллаб-қувватлайдиган қилади. Бунда ҳар иккала SIM-карта ҳам битта чип тўпламидан фойдаланган ҳолда, бир вақтнинг ўзида LTE режимида ишлай оладиган бўлади.\n#Apple iPhone #SIM-карта #смартфонлар #хабарлар


Иккита ҳарбий округ қўшинлари қўмондонига ўринбосарлар тайинланди – Газета.uz\nЖануби-ғарбий махсус ҳарбий округи қўшинлари ва Шимоли-ғарбий ҳарбий округ қўшинлари қўмондонига ўринбосарлар тайинланди.\n24 апрель 2019, 12:25 Жамият\nЎзбекистон мудофаа вазирининг буйруғига кўра, полковник Искандар Маматмусаевич Маллаев Жануби-ғарбий махсус ҳарбий округи қўшинлари қўмондонининг тарбиявий ва мафкуравий ишлар бўйича ўринбосари этиб тайинланди. Бу ҳақда Мудофаа вазирлиги матбуот хизмати хабар берди.\nБунга қадар Искандар Маллаев Шимоли-ғарбий ҳарбий округи қўшинлари қўмондонининг тарбиявий ва мафкуравий ишлар бўйича ўринбосари лавозимида хизмат қилиб келаётган эди.\nИскандар Маллаев Донецк олий ҳарбий-сиёсий муҳандис ва алоқа қўшинлари билим юрти ҳамда Ўзбекистон Қуролли Кучлари академиясини тамомлаган. 2014 йилда «Содиқ хизматлари учун» медали билан тақдирланган.\nШунингдек, Мудофаа вазирлиги тарбиявий ва мафкуравий ишлар бош бошақармасининг бошқарма бошлиғи ўринбосари подполковник Нуриддин Баҳриддинович Қодиров Шимоли-ғарбий ҳарбий округ қўшинлари қўмондонининг тарбиявий ва мафкуравий ишлар бўйича ўринбосари лавозимини эгаллади.\nНуриддин Қодиров Чирчиқ олий танк қўмондонлик-муҳандислик билим юртини ваҚуролли Кучлар академиясини тамомлаган. Хизмати давомида тарбиявий ва мафкуравий ишлар органларида қуйи поғоналардаги қатор лавозимлардан ўтган.


by s24admin · 16.10.2019\nМавсумий аллергик касалликлардан бири бу аллергик ринитдир. Аллергик ринит – бу бурун бўшлиғи шиллиқ қавати касаллиги бўлиб, бунда ҳар куни беморда бир соат ва ундан кўпроқ вақт давомида аксириш, бурун битиши, бурун оқиши ва бурун қичиши каби ҳолатлар кузатилади.\nМавсумий аллергик ринитни келтириб чиқарувчи омил ўсимликлар чанги ҳисобланади. Бу поллиноз касаллиги дейилади (поллен-ингилизча сўздан олинган бўлиб ўсимлик чангчаси). Бунда юқори нафас йўллари ва кўзнинг шиллиқ қаватини ўткир яллиғланиши билан намоён бўлади. Касалликда аниқ мавсумга боғлиқлик мавжуд, яни у бази ўсимликларнинг гуллаш даврига мувофиқ равишда қайталанади.\nМамлакатимизда ҳаводаги чанг миқдори кўтарилишининг 3 асосий даврини аниқлашга муваффақ бўлинган:\nБиринчиси: баҳорги энг қиса давом этадиган давр, март ва апрел ойлари. Бу даврда асосан дарахтлар гуллайди чангнинг энг кўп миқдори теракга мансуб. Оқ терак, заранг, мажнун тол ва бошқалар.\nИккинчиси: баҳорги-ёзги давр, май ойининг 2- ярмидан бошлаб июн ойининг охиригача давом этади. Ҳаводаги чанг заррачларининг энг кўп миқдори бошоқли ўтлар чангига тўғри келади.\nУчинчиси: ёзги-кузги давр. Август ойининг бошларидан октабир ойларининг 2- ярмигача давом этади. Бу даврида асосий пахта чанги, маккажўхори, шувоқ, ола бута ва бошқа ёввойи ўтлар чангчалари ташкил этади.\nКасалликнинг асосий белгилари бурун қичиши, ҳуружсимон аксириш, бурун битиши, бурундан кўп миқдорда сувга ўхшаш суюқлик ажралиши ва кўз қичиши, қизариши, яшланиши, томоқ қичиши оғир ҳолларда нафас қисиши хуружлари кузатилиши мумкин. Бемор ўз вақтида ва режали даволанмаса Бронхиал астма касаллиги ривожланиши мумкин. Аллергик ринит, поллиноз беморларга ноқулайликлар туғдиради, ҳаёт тарзи сифатини ва меҳнат қобилиятини пасайтиради.\nПоллинознинг олдини олиш чора-тадбирлари.\nПоллиноз билан касалланган беморларга ёзда боғларга, далаларга бориш, уйда гуллар ўстириш, доривор ўсимликлар билан даволаниш тақиқланади ҳамда ўсимлик чанги билан кесишувчи аллергик реакциялар бера олиши мумкин бўлган (арпа, буғдой, асал) маҳсулотларини истъемолдан чиқариб ташлаш тавсия этилади.\nКасалликнинг ҳуруж даврида парҳезга риоя қилиш, кучли аллергенлик хусусиятига эга бўлган маҳсулотларни истъемол қилмаслик зарур. Хона деразаларини зич ёпиш, ҳаво намлагичлардан, ниқоблардан фойдаланиш мақсадга мувофиқ бўлади.\nОРОМГОҲДА “ЁШЛАР КУНИ” ТАДБИРИ\nby s24admin · Published 27.03.2019


11:45 / 14.04.2019 1878 pdf Ўқиш режими + -\nҚуръоннинг уч сурасида Закариё алайҳиссалом тилидан қилинган дуо баён этилган. Кекса Закариё алайҳиссалом бефарзанд эдилар. Аммо бу хусусда Аллоҳдан умидлари узилмаганди. Ўзлари ва ва аёллари фарзанд кўриш ёшидан ўтиб қолган бўлсалар ҳам сабр билан Аллоҳдан фарзанд сўраб дуо қилардилар.\nИмрон алайҳиссаломнинг ҳомиладор аёли туғилажак фарзандини холис ният билан ибодатхона хизмати учун назр қилади. Вақти-соати келиб қиз фарзанд дунёга келади. Унга Марям деб исм қўйишади. Аллоҳ уни жуда яхши қабул қилиб, ниҳоятда гўзал ўстиради ва Закариё алайҳиссаломни унга кафил қилади. Ўша пайт ибодатхона бошлиғи Закариё алайҳиссалом эди. Закариё алайҳиссалом доимо Марямнинг озиқ-овқатидан хабардор бўлиб турар эдилар. Ҳар сафар Марямнинг олдига кирсалар унинг ҳузурида ризқ кўрар эдилар. Хайрон бўлган Закариё алайҳиссалом Марямдан: «Сенга бу қаердан келди?», деб сўрайдилар. Марям эса, «Бу Аллоҳнинг ҳузуридан. Албатта, Аллоҳ хоҳлаган кишисига беҳисоб ризқ берур», деб жавоб қилган. Буни кўриб бефарзанд юрган Закариё алайҳиссаломда фарзандли бўлиш ҳаваси янгидан уйғонади ва Аллоҳга рағбат ва қўрқув билан дуо қилади:\n«Эй Роббим, менга Ўз ҳузурингдан покиза фарзанд ато эт. Албатта, Сен дуони эшитувчисан» (Оли Имрон сураси, 38-оят).\nБошқа сурада Закариё алайҳиссалом ўзларидан кейин қавмнинг дину диёнатда собит қолишини истаб Аллоҳдан меросхўр сўраб дуо қилганлар. У зот алайҳиссалом тилидан қилинган ушбу дуода дуонинг бир нечта одоблари мужассамлашган:\n«У Роббига махфий нидо қилган чоғини эсла. У: «Эй Роббим, менинг суякларим мўртлашди, бошга оқ туташди, эй Роббим, Сенга дуо қилиш-ла бадбахт бўлмаганман. Ва, албатта, мен ортимдаги қариндошлардан қўрқдим. Аёлим туғмас эди. Бас, менга Ўз даргоҳингдан бир валий-ортдан қоладиган ато эт. У менга ва Яъқуб оиласига меросхўр бўлсин. Эй Роббим, уни Ўзинг рози бўладиган қил», деди» (Марям сураси, 3–4-оятлар).\nУшбу оятда Аллоҳга хуш келадиган дуо шакли қандай бўлиши кераклиги яққол кўриниб турибди. Энг аввал, оламларнинг Роббисига камтарлик ҳис қилиб махфий дуо қилиш. Сўнгра У Зотнинг қаршисида ўзини ожиз билиш, У Зотнинг эшитувчи, қабул қилувчи эканлигини тилга чиқариш, ўз истакларини баён қилиш, ноумид бўлмаслик. Албатта, Пайғамбарларнинг ҳар бир ҳаракатида одамларга буюк ахлоқ намунаси бор. Закариё алайҳиссаломнинг дуолари ҳам бизларга қандай дуо қилиш кераклигини ўргатган.\nЯна бир сурада Закариё алайҳиссалом тилидан қилинган дуо шундай баён қилинган:\n«Ва Закариёни эсла. Ўшанда у Роббига нидо қилиб: «Эй Роббим, мени ёлғиз ташлаб қўйма, Сен Ўзинг ворисларнинг энг яхшисисан», деган эди» (Анбиё сураси, 89-оят).\nАлбатта, Закариё алайҳиссаломнинг дуолари қабул бўлди. Буни Аллоҳ таоло қуйидаги тарзда билдирган:\n«Бас, Биз унинг (дуосини) ижобат этдик ва унга Яҳёни ҳадя қилдик ҳамда жуфтини ўнглаб қўйдик. Албатта, улар яхшиликка шошилишар эди ва Бизга рағбат ила ва қўрқиб дуо қилишар эди. Улар Бизга таъзим ила бўйинсунувчи эдилар» (Анбиё сураси, 90-оят).\n«Эй Закариё, Биз сенга исми Яҳё бўлган бир ўғилнинг хушхабарини берамиз. Бундан олдин унга отдош қилган эмасмиз» (Марям сураси, 7-оят).\nОятнинг давомида билдирилишига кўра ёши улғайиб қолган Закариё алайҳиссалом ўғиллик бўлиш хушхабарини эшитиб бир оз ҳайратланади:\n«У: «Эй Роббим, аёлим туғмас бўлса, ўзим қариб-чириб қолган бўлсам, қандай қилиб менинг ўғлим бўлсин?!», деди» (Марям сураси, 8-оят).\nШунда Аллоҳ бу ишнинг Ўзи учун жуда осонлигини қуйидаги тарзда маълум қилди:\n«... Роббинг айтдики, бу Мен учун осон. Батаҳқиқ, бундан олдин сени яратдим. Ҳолбуки, сен ҳеч нарса эмас эдинг» (Марям сураси, 9-оят).\nҲурматли ўқувчи, аввалги саҳифаларда ихлос билан қилинган дуо қабул бўлишини айтиб ўтган эдик. Аллоҳ Ўзига қалбан юзланган бандаларининг илтижоларини жавобсиз қолдирмаслигини, иложсиз кўринган ҳар бир нарса оламлар Роббисига осон эканлигини ҳам айтгандик. Кўриб турганимиздек, фарзандлик бўлиши имконсиз кўринган Закариё алайҳиссаломга ҳам Аллоҳ ўғил фарзанд ато этди. Яхё алайҳиссалом ўз дуоларида: «Сенга дуо қилиш-ла бадбахт бўлмаганман», деб Аллоҳнинг дуоларни қабул қилишига мустаҳкам ишонч билан илтижо қилганлар. Натижаси ҳаммамизга маълум. Хулоса қилиш ўзингизга ҳавола.\n08:00 / 14.04.2019 1604\n15:00 / 14.04.2019 1198\nСаъднинг ўғилларидан бири розияллоҳу анҳумодан ривоят қилинади.Менинг .Аллоҳим, Сендан жаннатни, унинг неъматларини, унинг шодонлигини ва унисини ва бунисини давоми...\n854 21:10 / 28.04.2019\n508 07:10 / 28.08.2019\n1235 17:00 / 13.07.2019\n4466 13:00 / 16.03.2020


БИР ҒАЗАЛ ШАРҲИ | Mohiyat\n05.08.2021 05.08.2021 Ruxsora Mahmudovna\t275кўришлар\nАЛИШЕР НАВОИЙ ҒАЗАЛИГА ЎЗБЕКИСТОН ХАЛҚ ҲОФИЗИ, ЎЗБЕКИСТОН ДАВЛАТ КОНСЕРВАТОРИЯСИ ПРОФЕССОРИ МАҲМУДЖОН ТОЖИБОЕВ ШАРҲИ\nҲолу хатинг хаёлидин, эй сарви гулузор,\nГоҳи кўзимга хол тушубдур гоҳи ғубор.\nЮзингда хол сафҳада томғон киби қаро,\nХолинг малоҳати туз эрурким қарода бор.\nБилмон кўнгулда холларингнинг хаёлидур,\nЁр кипригинг тиконларин айлабсен устувор.\nҲар дам кўнгул ҳалоку кўзим тийра бўлмоғин,\nМашшотаи қазо безамиш холу хаттини,\nБеихтиёрликда менга борму ихтиёр.\nБоқсанг не бўлди сурати ҳолига, эй нигор.\nМаъноси: «Эй гул юзим, сарв қадли ёрим! Сенинг юздаги холинг ва лабинг устидаги майин хатинг (тукинг) хаёли менинг оромимни ўғирлаган. Кўз ўнгимдан ўша холинг доим кетмай тураверади. Бундан кўзларимга ҳам хол тушди. Сендан ўзга нарсани кўролмайдиган ҳолга етдим.»\nХолинг оппоқ қоғоз узра сачраган сиёҳ томчисига ўхшайди. Йўқ балки, бепаён саҳро узра лабташна қолган йўловчига умид бағишловчи олисдан кўринган бир қора нуқтага монанддур.\nЎт шуъласида айла гумон бир учук шарор.\nАгар юзу холинг жонимни қанчалик ўртаётганлигини билмоқчи бўлсанг, ёнаётган оловга бир назар сол. Аланга ичра куйиб кулга айланган учқунлар, ўт шиддатидан гоҳ осмонга учади, гоҳ ерга қайтиб тушади. Менинг жоним ҳам ўша учқун (шарор) янглиғ беқарордур.\nКўнглумдаги холларинг хаёли менга азоб беради. Билмайман, холларингга қўшиб кипригинг тиконларини ҳам кўнглумга жойлаб қўйганмусан.\nМенинг бу ҳолатимни, яъни кўз олдим қоронғулашиб, кўнглум ҳалокатга етганини, ҳар ким ҳам тушунавермайди. Кимники, холдор ва шўх ёри бўлса, ундан мен каби жафолар кўрган бўлса, ана ўша одам (биров) менинг ҳолатимни тушунади.\nКунлар ўтган сайин, ёримнинг ҳусни зиёдалашиб, вақт (қазо) деган машшота унинг холу хаттини гўзаллаштиргандан гўзаллаштирмоқда. Бу эса тобора менинг ихтиёримни қўлдан кетказмоқда. Бу ҳолда менинг ихтиёрим бутунлай қолмайди-ку!\nМискин, бечора Навоий сенинг холу лабингни ҳар кўрганда жон бергандан ортиқ азобларни тортмоқда. Сийлаи раҳм юзасидан унинг афтода ҳолига бир боқсанг нима бўлади.\nСаҳфада томғон – саҳифага сачраган;\nшарор – олов учқуни.\nPrevious Previous post: ҚАРҒИШГА ҚОЛГАН КЕЛИНЧАК\nNext Next post: ЭНГ ЁРУҒ ЮЛДУЗ


«Бунёдкор» футбол академияси ОФК томонидан «икки юлдузли» мақом олиш арафасида » Muzlik.uz - O‘zbekiston yangiliklari\n«Бунёдкор» футбол академияси ОФК томонидан «икки юлдузли» мақом олиш арафасида\n29 октябрь куни, Осиё Футбол Конфедерациясининг махсус комиссияси «Бунёдкор» футбол клубига ташриф буюрди. Бу ҳақда клуб матбуот хизмати хабар берди. Ташрифдан кўзланган асосий мақсад «Бунёдкор» футбол клуби академиясини кўздан кечириш ҳамда «Бунёдкор» футбол клуби академиясининг «икки юлдузли» мақом талабаларига жавоб бериш масаласини кўриб чиқишдан иборат эди. Баҳолаш комиссияси аъзолари сифатида юртимизга ОФК вакиллари — Ласло Иштван Салай ҳамда Рашид амир Рашид Саид ал-Бадвавий ташриф буюрди. Салай ОФКнинг техник директори муовини ҳамда Ёшлар футболини рифожлантириш бошқармаси бошлиғи ва Саид ал-Бадвавий Ёшлар футболини ривожлантириш бошқармаси аъзоси ҳисобланади. Шунингдек, ушбу комиссияга ЎФАнинг техник директори Шавкат Имомов ҳам ҳамроҳлик қилди. "Газета.uz"да реклама Ташриф давомида комиссия аъзолари дастлаб «Бунёдкор» футбол клуби ҳамда «Бунёдкор» стадиони билан танишди. Шундан сўнг, меҳмонлар «Бунёдкор» академиясининг барча бўғинлари билан батафсил танишиб чиқди. Ташриф давомида академияда тарбияланувчиларнинг яшаши ва футбол билан шуғулланиши учун яратилган шароитлар комиссия аъзоларида илиқ таассурот қолдирди. ОФК Ёшлар футболини рифожлантириш бошқармаси бошлиғи жаноб Ласло Салайнинг дастлабки хулосаларидан айтиш мумкинки, «Бунёдкор» футбол клуби академияси ОФКнинг «икки юлдузли» мақоми талабларига тўла жавоб беради ва футбол билан шуғулланиш учун академияда барча шароитлар яратилган. Бироқ, бу баҳолаш комиссиясининг дастлабки хулосаси, расмий қарор бир ой ичида қабул қилинади. Эслатиб ўтамиз, жаҳон миқёсида футбол академиялари уч хил бронза, кумуш, олтин ёки «бир юлдузли», «икки юлдузли», «уч юлдузли» даражада баҳоланади. «Барселона», «Аякс», «Спортинг» каби клублар футбол академиялари «уч юлдузли» академиялар тоифасига киради. «Бунёдкор» футбол клуби академияси Марказий Осиёдаги «икки юлдузли» мақомига талабагор бўлган дастлабки футбол академияси ҳисобланади.\n«Бунёдкор» стадиони номи Milliy’га ўзгартирилди\nЎФА «Бунёдкор» стадиони номини ўзгартиришни режалаштирмоқда\n«Навбаҳор» ва «Бунёдкор» 500 млн сўм жаримага тортилди\n«Бунёдкор» тренери Сергей Лушчан истеъфо берди\n«Бунёдкор» ва «Насаф» мамлакат кубоги финалига чиқди